Pekeliling elaun penjawat awam antara yang perlu dikaji semula segera – Cuepacs

KUALA LUMPUR, 20 Feb – Pekeliling berhubung pemberian beberapa elaun di bawah Sistem Saraan Malaysia (SSM) adalah antara perkara yang perlu dikaji semula oleh kerajaan secepat mungkin, bersesuaian dengan situasi semasa yang dihadapi penjawat awam.

Presiden Kongres Kesatuan Pekerja-Pekerja Di Dalam Perkhidmatan Awam (CUEPACS) Datuk Adnan Mat berkata pemberian elaun seperti Bayaran Insentif Perkhidmatan Kritikal (BIPK), Elaun Insentif Wilayah dan Bayaran Insentif Bomba di bawah sistem itu ketika ini, dibuat pada kadar yang kecil dan tidak setimpal dengan risiko tugasan yang dihadapi sesetengah penjawat awam.

“Kadar Imbuhan Tetap Perumahan (ITP) dan Imbuhan Tetap Khidmat Awam (IKTA) pula sudah lama tidak ditingkatkan. Begitu juga Elaun Risiko Penguatkuasa yang pada hari ini kita dapati hanya sebahagian skim perkhidmatan (sektor) sahaja dapat menikmatinya manakala petugas di sektor lain tidak diberikan kemudahan serupa.

“Jadi inilah yang kita maksudkan perlu dibuat kajian menyeluruh agar ia lebih seragam (pemberian elaun), teratur dan saksama kepada seluruh skim yang ada pada perkhidmatan awam,” katanya kepada Bernama sebagai mengulas gesaan Ketua Pengarah Perkhidmatan Awam (KPPA) Datuk Seri Mohd Shafiq Abdullah pada Khamis.

Mohd Shafiq yang baru dilantik sebagai KPPA pada 10 Feb lepas mahu semua pekeliling perkhidmatan awam sedia ada dikaji semula bagi memastikan sama ada ia masih boleh dilaksanakan dalam perspektif semasa.

Mengulas lanjut, Adnan berkata pihaknya juga berharap kerajaan dapat memantau pelaksanaan beberapa pekeliling yang sedang berkuat kuasa kerana berdasarkan aduan diterima, terdapat sebahagian daripada ketua jabatan atau ketua perkhidmatan tidak mengambil berat atau memandang enteng tentang pelaksanaannya, sebagaimana ditekankan dalam pekeliling.

“Contohnya pekeliling perkhidmatan berkenaan kenaikan pangkat secara Time-Based Berasaskan Kecemerlangan, yang perlu dilaksanakan selepas genap tempoh 13 tahun untuk kali pertama dan kali kedua juga 13 tahun tetapi ia tidak diguna pakai secara sistematik.

“Kami di CUEPACS mendapat banyak aduan mengenai ini dan ia telah memberi kesan motivasi yang tidak baik kepada penjawat awam sedangkan pekeliling itu wujud untuk memberi ruang kepada mereka naik pangkat sepanjang dalam tempoh perkhidmatan,” katanya.- BERNAMA


Golongan miskin tegar dapat rebat bil elektrik RM40

PUTRAJAYA 28 Jun – Semua golongan miskin tegar yang berpendapatan RM1,169 dan ke bawah dan berdaftar di e-Kasih layak mendapat rebat bil elektrik berjumlah RM40.

Menteri Tenaga dan Sumber Asli, Datuk Seri Dr Shamsul Anuar Nasarah berkata, rebat berkenaan bakal memberi manfaat kepada 282,182 ketua isi rumah yang layak di negara ini.

Bagaimanapun, beliau menyeru semua golongan yang layak dan berdaftar melalui e-Kasih mengemaskini akaun dengan pihak utiliti bagi menikmati tawaran rebat berkenaan.

“Bagaimanapun, sehingga hari ini hanya 113,743 sahaja ketua isi rumah atau 40.31 peratus sahaya yang telah mengemaskini nombor akaun bil elektrik mereka dan layak menerima rebat.

“Justeru, saya menyeru kepada mereka yang belum agar mengemaskini nombor akaun mereka dengan pihak utiliti bagi membolehkan mereka menikmati diskaun yang diberikan ini,” katanya.


Ibu dan bapa tunggal disantuni, 200 dodol diagih

ASAHAN 16 April – Dua asnaf yang merupakan ibu tunggal dan bapa tunggal disantuni pada Program Kacau Dodol dan Berbuka Puasa anjuran UMNO Cawangan Gapis Mantai di Kampung Mantai, di sini, semalam.

Ahli Dewan Undangan Negeri (Adun) Asahan, Fairul Nizam Roslan berkata setiap tahun pihaknya akan menyantuni golongan memerlukan dengan menyampaikan sumbangan kepada mereka.

“Tahun ini kita ada ibu tunggal, Mon Hashim, 75 dan bapa tunggal, Alias Abdul Latif yang kita santuni dan sampaikan sumbangan.

“Kedua-dua mereka ini merupakan asnaf dan sumbangan yang disampaikan berupa makanan asas untuk juadah menjelang Aidilfitri, selain sedikit wang tunai untuk kedua-dua mereka membeli kelengkapan hari raya,” katanya.

Beliau berkata demikian kepada Melaka Hari Ini pada Program Kacau Dodol dan Berbuka Puasa anjuran UMNO Cawangan Gapis Mantai di Kampung Mantai di sini hari ini.

Mengulas lanjut, Fairul Nizam yang juga Exco Sains, Teknologi, Inovasi dan Komunikasi Digital negeri berkata, pihaknya turut menjadikan rumah salah seorang penerima sumbangan sebagai lokasi program mengacau dodol.


Sufism and Storytelling: Wayang Kulit, Songs, Fables, Poetry and Journalism in the Archipelago

IT has been stated that Islam, and some of the rituals in the decades of the 1800s through the 1900s in Tanjong  were visibly imbued with Sufistic influences and ideas. To be sure, this is not peculiar to Pulau Pinang.  The work of the Sufis were found, and manifested in both the abstract and the concrete throughout the Malay Archipelago.  Sufi traces were found in court texts, the hikayats, songs, fables and poetry. Just observe Malay cultural and religious activities, and in the conduct of feasts and festivities.  Enter a traditional mosque, or a Malay house, one finds its presence.  They shape Malay arts, architecture, journalism.

The Sufis have put the arts to good use to subtly introduce Islam to the Malays. The wayang kulit (shadow puppet play), dikir barat (lyrical verse debate) and gamelan music so popular in the Archipelago prior to the advent of Islam were the media most effectively utilized.  That was the media then (and now).

Khairudin Aljuneid in Islam in Malaysia: An Entwined History (2019), suggests that the Wali Songo (Nine Saints of Java) were perhaps the earliest to use the wayang kulit as missionizing tools, and their disciplines continued the practice to using other performances and musical ensembles. The Wali  Songo and their followers believed that tales are effective messages that “can seep in slowly and surely.” They were proven successful. The medium of wayang kulit appeared in Islamized versions and  mushroomed outside Java.

As for Dikir Barat, the lyrical art was originally performed during times of harvest during the Hindu-Buddhist period.  The art form was capitalized by populist Sufis, and other missionaries. Its substance transformed, its form maintained. Hence Islamic values and beliefs are transmitted without society feeling challenged in the old habits and practices. In Kelantan, Terengganu, Kedah and the rest of the northern Malay Peninsula (through what is now southern Thailand), Islam flourished partly due to the arts and aesthetics.  This was because the locals can easily identity with the form manifested.

In using the performing arts as media, the Sufis utilized on the fuzzy borders and fluid sense of territory among the Malay kingdoms to expand the reach of their message between the domains.  Khairudin sees that their adroit mobility, traveling alongside traders and wayfarers, enabled the creation of multiple bases of missionary work in the Archipelago.  Their contents and contexts were entwined between the global and the local, between the state and society, between the scholarly and the popular, and between Muslims and non-Muslims.

Khairudin’s work identifies three branches of Sufism operating in the region from the 11th century onwards. One was described earlier as Populist. Each appeal to different Malay audiences, and at times, coming into conflict with one another. And their identity and methods are not mutually exclusive,

The second branch was metaphysical in nature. The scholar and historian Hamka termed this a Tasauf Filsofis (philosophical Sufism).  This branch uses prose, poetry and treatises to convey the esoterics and mystical ideas emanating from the Indo-Iranian world. These resonated such figures like Mansur Al-Hallaj (858-922), and Abdul Karim Al-Jili (1366-1424). And the most prominent among the philosophical Sufis in the Malay world was Hamzah Fansuri (? – 1590). He was the first to textualize thoughts such as the notion of Wahdatul Wujud, connoting the unity between God and humankind. Hamzah was the progenitor of the Malay syair (rhythmic four-line stanzas), earning him the status of the “First Malay Poet.”

The philosophical Sufis, including Hamzah’s loyal student, Syamsuddin Al-Sumatrani, developed followers in the Malay community. Their influence has to do with the beauty of words, metaphors and allegories used in their writings, easily understood by the locals. Hamzah used the examples of sailing ships and boats (the perahu), and of women coloring and weaving cloth to gain attention to the presence of Allah. His fine use of the rhythmic prose, appealing to the maritime Malay world, reads as follows:-

The third branch is termed as the Scholastic Sufis.  This was represented by Nuruddin Al-Raniri (?-1658). Born in Gujerat of Hadhrami Arab origins, it was Al-Raniri who issued a fatwa (edict) leading to the ban and burning of Hamzah’s works. Many like Al-Raniri, from  Iran, India and the Arab world, were polymaths. According to Mohamad Zainiy Othman, formerly of the International Institute of Islam Thought and Civilization, Al-Raniri’s scholarship was prodigious. He who had transliterated and studied Al-Raniri’s work on fundamental aspects of Sufi doctrines (2011), notes that Al-Raniri’s thoughts covered the areas of universal history, statecraft, theology, ethics, jurisprudence, and Islamic mysticism. These earned him the reputation of being the most original thinker among the scholastic Sufis of the 17th century. They revolutionized the Malay world view, moving away from mythology and superstition to the world of reason, rationality and order.

Syed Muhammad Naquib al-Attas in his various writings (for example 1969, 1970) implies this shift as the beginnings of modernity in the Malay worldview. Networks were formed, thus proliferating the narrative. These flowed into mosques, suraus and pondoks (village boarding schools), and would later be seen through writings on the project of tajdid and islah (renewing and reforming) of the teachings and practice of Islam. Early Malay newspapers and periodicals, especially in the first 40 years of the last century were agents of Muslim reform.

Contrary to popular belief, the Sufis use media, and are present in the social, intellectual, and religious landscapes of the community. They are involved in direct communication with society.


JPJ periksa bas ekspres di depoh, terminal pastikan selamat beroperasi

KESIDANG 27 April – Jabatan Pengangkutan Jalan (JPJ) Melaka memeriksa tiga depoh dan terminal bas ekspres di negeri ini dalam usaha memastikan kenderaan pengangkutan awam itu selamat dinaiki khusus sepanjang musim perayaan Aidilfitri ini.

Pengarahnya, Muhammad Firdaus Shariff berkata, hasil pemeriksaan selama tiga hari bermula 25 April di semua depoh bas ekspres mendapati pengusaha mematuhi syarat yang telah ditetapkan.

Menurutnya, antara perkara diberi perhatian ketika menjalankan pemeriksaan adalah tayar kenderaan mengikut piawaian selain lampu dan lampu isyarat berfungsi dengan baik.

“Bas ekspress sudah diperiksa dan tiada masalah daripada segi teknikal, akan diberi Slip Pemeriksaan Bas yang sah lakunya antara tujuh hingga 14 hari bergantung kepada keadaan tayar.

“Penempatan anggota di depoh dan terminal bermula 28 April hingga 8 Mei bagi memastikan kelancaran operasi bas ekspres sepanjang perayaan Aidilfitri ini,” katanya,

Pada masa yang sama, pihaknya tidak akan teragak-agak mengeluarkan saman atau kompaun kepada pengusaha bas ekspress yang gagal mematuhi peraturan dan syarat keselamatan ditetapkan oleh JPJ.


SPRM serbu pejabat MARA siasat dakwaan salah laku

KUALA LUMPUR, 7 Feb – Suruhanjaya Pencegahan Rasuah Malaysia (SPRM) menyerbu beberapa pejabat Majlis Amanah Rakyat (MARA), susulan dakwaan isu integriti membabitkan beberapa pegawai kanan agensi berkenaan.

Menurut sumber SPRM, serbuan dijalankan di Ibu pejabat MARA, Ibu Pejabat MARA Corporation dan di sebuah syarikat setiausaha korporat di sekitar ibu kota bermula kira-kira pukul 10.30 pagi tadi melibatkan seramai 11 pegawai.

Difahamkan serbuan berkenaan bagi mengumpul dokumen berkaitan salah laku yang dikaitkan dengan beberapa pegawai agensi itu yang sebelum ini ditularkan di laman sosial.

Pada Sabtu, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA yang sedang disiasat secara dalaman oleh agensi berkenaan.

SPRM memaklumkan pihaknya memandang serius dakwaan itu dan siasatan akan dijalankan bermula Isnin dengan mengambil keterangan beberapa saksi daripada MARA Corporation.

“Siasatan akan dijalankan di bawah Seksyen 23 (1) Akta SPRM 2009 yang berkaitan dengan kesalahan mana-mana pegawai badan awam yang menggunakan jawatan atau kedudukannya untuk mendapatkan suapan,” menurut kenyataan itu.- BERNAMA


Lebih 9,000 pesakit jalani dialisis setiap tahun – Dr. Zaliha

NILAI, 11 Mac – Jumlah pesakit yang menghidap Penyakit Tidak Berjangkit (NCD) dan Penyakit Buah Pinggang Kronik (CKD) kini sangat membimbangkan dengan lebih 9,000 pesakit dikenal pasti perlu menjalani rawatan dialisis setiap setahun.

Menteri Kesihatan Dr Zaliha Mustafa berkata statistik kajian tempatan turut mendapati satu daripada setiap tujuh rakyat Malaysia mengalami penyakit buah pinggang kronik menunjukkan ia perlu diambil perhatian serius.

“Sambutan Hari Buah Pinggang Sedunia mengingatkan kita untuk mengukuhkan lagi komitmen kerajaan terhadap program pencegahan buah pinggang kronik ini,”  katanya ketika berucap merasmikan Hari Buah Pinggang Sedunia Peringkat Kebangsaan 2023 di sini hari ini.

Beliau berkata Tinjauan Kesihatan dan Morbiditi Kebangsaan 2019 pula mendapati 1.7 juta individu dalam negara menghidap tiga rangkaian NCD utama iaitu diabetes, hipertensi dan kolesterol tinggi manakala 3.4 juta lagi menghidap kombinasi mana-mana dua penyakit NCD itu.

Selain menangani kebimbangan yang semakin meningkat itu, Dr Zaliha berkata Kementerian Kesihatan (KKM) juga komited dalam menghasilkan Kertas Putih Kesihatan (HWP) untuk merealisasikan pengharapan dan reformasi agenda kesihatan.

Jelasnya, tumpuan utama KKM adalah untuk mengubah penjagaan pesakit kepada penjagaan kesihatan dengan meluaskan promosi dan pencegahan penyakit sebagai sebahagian daripada fokus baharu pengurusan NCD.

Justeru, beliau meminta masyarakat untuk bersama-sama mengamalkan gaya hidup sihat dan menjalankan pemeriksaan berkala untuk memastikan kesihatan sentiasa pada tahap yang optimum selain mendapatkan rawatan segera bagi mereka yang berpenyakit.

Sementara itu, beliau berkata Hari Buah Pinggang bertemakan ‘Bersedia Untuk Sebarang Kemungkinan, Melindungi Golongan Rentan’ tahun ini dipilih kerana kesan ketara akibat bencana alam atau pandemik global pastinya menjejaskan fungsi dan keadaan hidup masyarakat secara keseluruhan.

“Adalah dianggarkan, lebih 850 juta individu di seluruh dunia menghidap penyakit buah pinggang. Mereka ini merupakan golongan rentan dan tentunya akan terjejas khususnya dalam mendapatkan akses kepada perkhidmatan perubatan dan rawatan penjagaan,” katanya.


Jangan ambil kesempatan naikkan harga barang – PM

Beliau berkata perubahan dalam bil elektrik yang perlu dibayar oleh syarikat dan industri selepas ini, difahamkan adalah tidak terlalu besar sehingga membolehkan pihak terlibat mengambil kesempatan untuk berbuat demikian.

“Saya juga telah minta pihak Kementerian Perdagangan Dalam Negeri dan Hal Ehwal Pengguna (KPDNHEP) untuk membuat libat urus  dengan syarikat besar terutamanya pihak industri supaya tidak berlaku kenaikan (harga barang),” katanya.

Ismail Sabri berkata demikian pada sidang media selepas menyampaikan Wang Bantuan Pembelian Barangan Keperluan Asas Monsun Timur Laut 2021/2022 sebanyak RM2,500 kepada setiap 1,157 ketua isi rumah mangsa banjir Daerah Bera di Dewan Konvensyen Majlis Daerah Bera di sini hari ini.

Turut hadir ialah Pengerusi Jawatankuasa Kerja Raya, Pengangkutan dan Kesihatan Pahang Datuk Seri Norolazali Sulaiman yang juga Ahli Dewan Undangan Negeri (ADUN) Guai.

Perdana Menteri berkata demikian apabila ditanya mengenai kemungkinan berlaku kenaikan harga barang selepas pengguna komersial dan industri akan dikenakan surcaj 3.70 sen/Kilowatt jam (kWj) dan tiada lagi rebat 2 sen/kWj seperti yang diberikan sebelum ini.

Berhubung ketiadaan rebat selepas ini, Ismail Sabri berkata kerajaan telah berbelanja besar dalam memberikan subsidi kepada pemain industri dan syarikat, iaitu lebih RM1 bilion kepada pihak terlibat sebelum ini.

“Konsep subsidi ini adalah salah kerana ia diberikan kepada syarikat besar, sedangkan subsidi sepatutnya diberikan kepada golongan sasar seperti mereka yang miskin. Kita sekarang dalam proses mahu memperbetulkan konsep ini supaya dijadikan subsidi bersasar.

Sebab itu, dari segi perubahan tarif elektrik, saya telah tegaskan bahawa semua pengguna domestik tidak akan dibebankan dengan kenaikan… tidak kira besar atau kecil rumah, B40 atau M40 semuanya tidak akan terlibat,” katanya.

Pada perkembangan berkaitan, Ismail Sabri yang juga Ahli Parlimen Bera berkata isu berkaitan kenaikan harga barang akan dibincangkan secara terperinci pada Mesyuarat Jawatankuasa Kabinet mengenai kos sara hidup yang akan bersidang Isnin ini.

Mesyuarat bagi mencari kaedah mengurangkan tekanan kenaikan harga barang itu akan melibatkan pembentangan daripada kementerian terlibat seperti KPDNHEP, Kementerian Pertanian dan Industri Makanan (MAFI) dan Kementerian Pengangkutan.

Ismail Sabri berkata untuk kali pertama, Gabungan Persatuan-Persatuan Pengguna Malaysia (FOMCA) dan Persatuan Pengguna Pulau Pinang (CAP) turut dijemput dalam mesyuarat ini untuk mengemukakan pandangan mereka bagi mengurangkan kenaikan harga barang. – BERNAMA


Sekatan pergerakan penuh: Bantuan Musa’adah COVID-19 diteruskan- Ahmad Marzuk

KOTA BHARU 29 Mei – Semua agensi agama di bawah Jabatan Perdana Menteri (JPM) akan meneruskan usaha membantu rakyat yang terkesan pandemik COVID-19 menerusi Tabung Musa’adah COVID-19 sepanjang 14 hari sekatan pergerakan penuh di seluruh negara yang bermula 1 Jun ini.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, petugas agensi terlibat diminta menggiatkan lagi usaha bagi memastikan bantuan menerusi tabung itu sampai kepada golongan yang memerlukan.

“Agensi-agensi agama terlibat akan diminta menggiatkan lagi usaha menyalurkan bantuan kerana kita ada Tabung Musa’adah COVID-19 di bawah Jabatan Kemajuan Islam Malaysia (Jakim).

“Penyerahan barangan keperluan ini akan dibantu oleh jentera agensi dan komuniti masyarakat bagi memastikan setiap barangan sampai sehingga ke “tangga” rumah penduduk.

“Tahun ini sahaja kita sudah membelanjakan lebih RM10 juta bagi tujuan bantuan kepada pihak yang terkesan. Tabung ini agak besar dananya dan ditubuhkan untuk memberi bantuan kepada pihak terjejas,” katanya.

Beliau berkata demikian kepada pemberita selepas hadir pada penyerahan barangan keperluan makanan sumbangan Yayasan Pembangunan Ekonomi Islam Malaysia (YaPEIM) Kelantan kepada penduduk Kampung Pauh Lima, di sini, hari ini.

Perintah Kawalan Pergerakan Diperketatkan (PKPD) dilaksanakan di Kampung Pauh Lima, Mukim Gunong dekat Bachok dan Kampung Pauh Lima, Mukim Banggu di Kota Bharu bermula 19 Mei hingga 1 Jun ini.

Mengulas PKPD di Kampung Pauh Lima, Ahmad Marzuk berkata, kesemua bekalan akan ditempatkan di Sekolah Kebangsaan Pauh Lima yang dijadikan sebagai pusat pengumpulan.

“Namun, setiap bantuan dijamin akan sampai kepada penduduk dan tiada satu keluarga yang akan terlepas dan semua akan menerima manfaat daripada kerajaan,” katanya.


Harga racun serangga naik 199 peratus

KUALA LUMPUR, 2 Dis – Harga racun serangga meningkat sehingga 199 peratus iaitu RM66 kepada RM197.50, kata Menteri Pertanian dan Industri Makanan (MAFI) Datuk Seri Dr Ronald Kiandee.

Beliau berkata selain itu harga racun kulat juga mencatatkan peningkatan 20.77 peratus; racun siput hampir 20 peratus; baja sebatian Tiara Blue sebanyak 19.4 peratus; Agrobridge 19.1 peratus; dan NPK Blue 14.5 peratus.

“Memang benar kenaikan yang ketara ini berlaku, disebabkan oleh harga pasaran dunia yang di luar kawalan MAFI dan ini memberi kesan langsung kepada kos pengeluaran yang ditanggung oleh petani.

“…(Sebagai) alternatif, langkah yang perlu diambil oleh kerajaan, MAFI menggalakkan pengurangan kebergantungan kepada baja kimia, kita menggalakkan petani untuk beralih kepada pertanian organik umpamanya,” katanya pada sesi Waktu Pertanyaan Menteri di Dewan Rakyat hari ini.

Beliau berkata demikian bagi menjawab soalan tambahan Datuk Seri Abdul Azeez Abdul Rahim (BN-Baling) mengenai kaedah alternatif dalam mengurangkan dan usaha jangka panjang menghapuskan penggunaan baja dan racun sintetik tanpa menjejaskan produktiviti, malah meningkatkan hasil pengeluaran.

Ronald berkata antara langkah yang diambil termasuk pengaplikasian teknologi efektif mikroorganisma (EM), menggalakkan penggunaan semula bahan sisa pertanian seperti pereputan jerami padi, baja organik serta memperkenalkan penggunaan sisa pertanian jerami padi sebagai medium tanaman.

“Namun, ini adalah langkah jangka panjang dan kita masih tidak dapat lari daripada kebergantungan penggunaan baja kimia dan cara pertanian konvensional yang diamalkan petani di negara kita,” katanya. – BERNAMA


Kerajaan perkemas SOP, daripada 181 kepada 10 sahaja – Hishammuddin

KUALA LUMPUR 14 Sept – Kerajaan sedang berusaha memperkemas prosedur operasi standard (SOP) berkaitan COVID-19 sedia ada supaya lebih difahami rakyat, golongan industri dan pihak yang menjalankan penguatkuasaan, kata Menteri Kanan Pertahanan Datuk Seri Hishammuddin Tun Hussein.

Beliau berkata buat masa ini, terdapat 181 SOP merangkumi keempat-empat fasa Pelan Pemulihan Negara (PPN) dan kerajaan bermatlamat mengurangkannya kepada 10 SOP sahaja.

“Langkah memperkemas SOP yang telah diguna pakai selama lebih setahun ini tentunya akan mengambil sedikit masa, namun kerajaan komited untuk menyelesaikannya sebelum peralihan ke fasa endemik,” katanya dalam sidang media mengenai hasil Mesyuarat Kuartet Menteri COVID-19.

Turut serta dalam sidang media di bangunan Parlimen itu ialah Menteri Kesihatan Khairy Jamaluddin Abu Bakar, Menteri Komunikasi dan Multimedia Tan Sri Annuar Musa, Menteri Kewangan Tengku Datuk Seri Zafrul Tengku Abdul Aziz dan Ketua Pengarah Kesihatan Tan Sri Dr Noor Hisham Abdullah.

Hishammuddin berkata, bagi menentukan bagaimana SOP sedia ada dapat diperkemaskan, kerajaan bukan hanya mengambil kira data sains khususnya daripada Kementerian Kesihatan (KKM), tetapi juga maklum balas serta pandangan daripada pakar-pakar dan golongan industri.

Hishammuddin berkata, Mesyuarat Jawatankuasa Khas Pengurusan Pandemik telah bersetuju untuk membenarkan beberapa kelonggaran baharu yang dinilai berada pada tahap risiko rendah.

Beliau berkata dalam menetapkan kelonggaran tersebut, kerajaan mengambil kira tekanan, kepenatan dan kelesuan rakyat selepas lebih setahun berada dalam situasi pandemik yang membataskan aktiviti dan pergerakan.


Tujuh resolusi tuntut penekanan konservasi dan warisan Melaka

KOTA LAKSAMANA 19 Mei – Pelan Pengurusan Konservasi, Rancangan Kawasan Khas dan Tempatan di Tapak Warisan Dunia di negeri ini perlu kajian semula dan ditambah baik dari aspek bangunan warisan.

Ia adalah antara tujuh resolusi yang dicapai pada penganjuran Bengkel Konservasi: Pemulihan Dan Pemuliharaan Warisan Ketara yang berlangsung selama tiga hari bermula Selasa lalu dan berakhir hari ini.

Pengurus Besar PERZIM, Drs Mohd Nasruddin Rahman berkata, ia membolehkan keperluan dan kebenaran aktiviti pada bangunan warisan dikaji semula agar perubahan yang dibuat tidak menjejaskan nilai asal di tapak warisan.

Menurutnya, penganjuran aktiviti perniagaan ketika ini perlu dinilai semula bagi memastikan ianya ada kaitan dengan budaya setempat misalnya Pasar Malam Jonker.

“Dan bagi tujuan itu, kita perlu mengundang seberapa banyak pemain industri swasta bagi mendengar permasalahan dan berkongsi pendapat dengan mereka dalam soal ini,” katanya ketika membentangkan resolusi bengkel itu.

Resolusi lain yang dikemukakan ialah seperti akta, enakmen, rancangan kawasan khas serta pelan pengurusan dan penyelenggaraan konservasi perlu dinilai serta disemak semula prosedur dan garis panduannya.

Ia menurut Mohd Nasruddin, supaya kerja-kerja pemulihan dan pemuliharaan bangunan warisan dapat dilaksanakan secara mampan mengikut keperluan semasa tanpa membelakangkan hak pemilik.

“Kerja konservasi ini penting dalam usaba kita memanjangkan usia sesebuah monumen lama ini, justeru, ia perlu dibuat melalui kaedah dan langkah tepat agar tinggalan sejarah ini dapat terus bertahan serta kekal untuk generasi akan datang,” katanya.

“Para peserta bengkel juga menuntut ada penyelarasan antara penyelidikan arkeologi dan konservasi dalam melaksanakan kerja pemuliharaan bangunan warisan agar pendokumentasian yang menyeluruh dapat dihasilkan nanti.

“Resolusi juga mahu adanya pemantauan berkala terhadap kondisi bangunan warisan yang sudah diadakan kerja konservasi bagi memastikan tiada kerosakan berulang atau dapat kenal pasti kerosakan awal untuk tindakan segera,” ujarnya.

Menurut Mohd Nasruddin, semua masjid warisan telah menjadi pembangunan setinggan dan bagi tujuan pelan pengurusan konservasi untuk bangunan asal masjid perlu dikemaskini dari semasa ke semasa.

Katanya, satu Pelan Induk Pembangunan Jangka Pendek dan Panjang disediakan bagi tujuan pembangunan tapak kesemua 56 buah masjid warisan yang terdapat di seluruh negeri.

Kesemua resolusi itu akan dibentangkan kepada Ketua Menteri, Datuk Seri Utama Sulaiman Md Ali dan Kementerian Pelancongan, Seni dan Budaya (MOTAC) untuk perhatian selanjutnya.


1,135,157 individu lengkapkan dua dos vaksin COVID-19 setakat semalam

KUALA LUMPUR 8 Jun – Seramai 1,135,157 individu sudah melengkapkan dua dos vaksin COVID-19 di negara ini setakat semalam, kata Menteri Kesihatan Datuk Seri Dr Adham Baba.

Dr Adham menerusi akaun Twitternya hari ini berkata, seramai 2,503,655 individu menerima dos pertama, menjadikan jumlah keseluruhan pemberian dos pertama dan kedua di negara ini ialah 3,638,812 dos setakat semalam.

Beliau berkata lima negeri yang melengkapkan kedua-dua dos tertinggi ialah Selangor dengan 145,973 dos diikuti Sarawak (119,459), Perak (105,546), Kuala Lumpur (104,742) dan Johor (98,996).

Setakat semalam, 52.5 peratus atau 12,743,918 individu telah mendaftar untuk Program Imunisasi COVID-19 Kebangsaan dan Selangor mencatatkan jumlah pendaftaran tertinggi iaitu 3,363,091 orang.

Mengikut perancangan, fasa kedua program itu yang bermula April hingga Ogos ini akan melibatkan pemvaksinan 9.4 juta warga emas, kumpulan rentan dan Orang Kurang Upaya.

Fasa ketiga bermula bulan lepas hingga Februari 2022 pula melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.

Pada fasa pertama program yang berlangsung dari Februari hingga April lepas, kira-kira 500,000 petugas barisan hadapan termasuk warga kesihatan menerima vaksin itu.


MU kembali ke padang minggu depan

PEMAIN dan pegawai kejurulatihan Melaka United (MU) dijangka kembali ke padang minggu depan selepas lebih tiga bulan berehat akibat pandemik Covid-19.

Timbalan Presiden Persatuan Bola Sepak Melaka United (MUSA), Datuk Wira Mohd Yusoff Mahadi berkata, langkah awal kembali ke kancah bola sepak itu, bagaimanapun bergantung kepada keputusan ujian calitan (swab test) Covid-19 yang telah dijalankan di Stadium Hang Jebat, Selasa lalu.

“Ujian ini (swab test) diwajibkan kepada setiap pasukan dan pemain seperti yang tertakluk dalam prosedur operasi standard (SOP) yang ditetapkan Malaysian Football League (MFL).

“SOP ini juga selaras dengan ketetapan Majlis Keselamatan Negara (MKN), Kementerian Kesihatan Malaysia (KKM) dan Kementerian Belia dan Sukan (KBS) yang mana selepas jika ujian didapati negatif Covid-19, maka barulah pasukan dibenarkan kembali berlatih.

“Saya menjangkakan kita akan kembali memulakan latihan bermula minggu depan, apa pun bergantung kepada penilaian Ketua Jurulatih, Zainal Abidin Hassan,” katanya ketika dihubungi Melaka Hari Ini (MHI).

Sementara itu, Setiausaha Agung MUSA, Mohd Asri Ninggal berkata, latihan pasukan Melaka United hanya akan dijalankan secara tertutup sepanjang tempoh Perintah Kawalan Pergerakan Pemulihan (PKPP).

“Keputusan diperoleh dalam tempoh 48 jam dan selepas itu barulah latihan berpasukan tanpa sentuhan dimulakan mengikut SOP yang ditetapkan. Setiap latihan juga hanya akan dilaksanakan secara tertutup,” katanya.


Penangan ayam kampung kacuk Keluarga Haji Sharief

ASAHAN 28 Februari – Biarpun baru dua tahun namun berkat berhempas tulang mengusahakan ternakan ayam kampung kacuk bersama 28 ahli keluarga di Kampung Gubah, di sini mampu menghasilkan pendapatan lumayan.

Sejak berdaftar dengan Suruhanjaya Koperasi Malaysia (SKM) pada 24 Jun 2020 atas nama syarikat Koperasi Keluarga Haji Sharief Melaka Berhad (KOP-KHAS), perusahaan itu nyata tidak menang tangan memenuhi permintaan peraih terhadap ayam kampung kacuk Gred A dihasilkan ladangnya.

Setiausaha KOP-Khas, Mohd. Zamri Sharief berkata, penubuhan koperasi itu ditubuhkan atas nama arwah bapanya yang dianggotai 28 keluarga Haji Sharief dengan berbekalkan modal saham sebanyak RM48,000.

“Ladang kami dinamakan sebagai KOP-KHAS [email protected] berkeluasan 1.4 ekar dan mempunyai lima buah reban yang setiap satunya boleh menampung sebanyak 5,000 ekor ayam matang.

“Kemasukan anak ayam pertama telah dibuat pada 4 Mac 2021 dengan jumlah ternakan sebanyak 14,000 ekor tetapi kini Alhamdulillah jumlah pengeluaran adalah sebanyak 25,000 ekor untuk satu pusingan.

“Daripada segi permintaan memang menggalakkan walaupun ini ayam kacukan dari Eropah tetapi orang suka kerana tekstur dagingnya sama macam ayam kampung biasa malah ia lebih cepat membesar sekali gus menjimatkan kos menternak,” katanya.

Jelas Zamri, tiada istilah mustahil dalam mengusahakan penternakan itu sebaliknya dia menganggap setiap ujian yang datang hanyalah bentuk motivasi untuk lebih memajukan diri.

“Saya memahami isu dihadapi negara bahkan kami juga terkesan dengan harga anak ayam dan dedak yang semakin tinggi tetapi bersyukur jugalah sebab SKM banyak membantu untuk beli peralatan seperti bakul ayam dan kipas selain turut mendapat kerjasama agensi lain.

“Berkat kesabaran sehingga kini pengeluaran ayam hidup matang di ladang ternakan sedia ada berjumlah 84,600 ekor dengan pendapatan sebanyak RM82,864.56 dicatatkan 31 Mei tahun lalu.

“Kami tiada spesifik pasaran walaupun difahamkan ayam kami yang dibeli oleh penternak pernah ‘mendarat’ ke Singapura. Bagi kami yang lebih penting adalah memastikan hanya ayam berkualiti sampai kepada mereka,” katanya.


#Quranhour: PM seru masjid, surau dan individu ‘interaksi’ dengan Al-Quran

KUALA LUMPUR, 26 April – Perdana Menteri Datuk Seri Ismail Yaakob menyeru organisasi masjid, surau dan individu meluangkan masa di lokasi masing-masing untuk ‘berinteraksi’ dengan Al-Quran selama satu jam bermula 12 tengah hari, esok.

Beliau berkata ini bersempena penganjuran World #QuranHour (WQH) 2022 yang bertemakan ‘Dunia Bersujud’ dengan memilih surah ke-32 iaitu Al-Sajdah sebagai surah utama.

“WQH memilih surah Al-Sajdah sebagai surah utama yang mengajak orang ramai untuk menghayati erti sebenar bersujud dengan penuh keyakinan kepada Allah SWT, yang dapat membuang sifat ego atau sombong untuk berjaya di dunia dan akhirat.

“Surah itu juga menjadi panduan untuk kerangka minda dan penyatuan ummah melalui aspek ekonomi dan pendidikan, sekali gus memberi kekuatan kepada kita dalam menghadapi ujian dengan bersujud kepada Allah SWT,” katanya dalam ucapan khas sempena WQH menerusi video yang dimuat naik dalam akaun Facebook WQH malam ini.

Perdana Menteri berkata walaupun program itu berlangsung selama sejam, beliau berharap WQH mampu menaikkan imej Islam sekali gus memupuk pembudayaan Al-Quran dalam kehidupan daripada segi pembacaan, penghayatan dan amalan.

“Harapan saya surah ini bukan sekadar dibaca tetapi diamalkan dalam kehidupan kita. Semoga usaha baik untuk mendekatkan masyarakat dengan Al-Quran seperti dianjurkan Yayasan Warisan Ummah Ikhlas (WUIF) dan rakan sinergi dapat diteruskan dan dirahmati,” katanya.

Ismail Sabri turut merakamkan penghargaan, kepada rakan sinergi WUIF, Jabatan Kemajuan Islam Malaysia (Jakim), Pusat Pelancongan Islam, Jabatan Agama Islam Wilayah Persekutuan (JAWI), Sinar Harian, TV AlHijrah, Universiti Islam Antarabangsa Malaysia (UIAM) dan Majlis Permuafakatan Angkatan NGO-NGO Malaysia (MAPAM) di atas penganjuran World #QuranHour 2022.

World #QuranHour kembali untuk tahun ketujuh membawakan tema ‘Dunia Bersujud’ sebagai usaha memperkukuhkan gelombang gerakan ‘Baca, Faham dan Amal Al-Quran’ dalam kalangan masyarakat.- BERNAMA


Kerajaan Jamin tambang ECRL tidak membebankan pengguna – Wee

KUALA LUMPUR, 6 Mei – Kerajaan memberi jaminan kadar tambang perkhidmatan pengangkutan Laluan Rel Pantai Timur (ECRL) yang akan ditetapkan kelak tidak akan membebankan pengguna.

Menteri Pengangkutan Datuk Seri Dr Wee Ka Siong berkata dakwaan Pengerusi PKR Terengganu Azan Ismail bahawa tambang ECRL sehingga enam kali ganda lebih tinggi berbanding harga tiket penerbangan adalah bersifat spekulatif dan tidak berasas.

Beliau berkata perbincangan berhubung perkara itu masih berjalan di peringkat kerajaan bagi menetapkan kadar tambang penumpang ECRL untuk setara berbanding kadar tambang yang dikenakan oleh perkhidmatan tren elektrik (ETS) Keretapi Tanah Melayu Berhad (KTMB) di Pantai Barat Semenanjung.

“Sepertimana yang diketahui, kadar tambang ETS adalah amat berpatutan dan lebih rendah berbanding kadar tiket pesawat bagi laluan dan destinasi di Pantai Barat Semenanjung. Penetapan kadar tambang ECRL adalah berdasarkan Akta Pengangkutan Awam Darat (APAD).

Secara dasarnya, kadar tambang yang ditetapkan kelak akan memastikan ECRL terus berdaya saing dengan harga berpatutan dan dalam masa sama berupaya menanggung kos pengoperasian serta penyelenggaraan. Apa yang paling penting, ia tidak akan membebankan para pengguna,” katanya menerusi satu kenyataan di Facebook rasmi beliau hari ini.

Semalam, media melaporkan Azan dipetik sebagai berkata tambang ECRL dijangka mahal ekoran kos pembinaannya yang tinggi dan menggesa kerajaan meneliti aspek kemampuan rakyat untuk membayar tambang perkhidmatan projek prasarana pengangkutan itu yang dijangka siap pada penghujung 2026.

Kos Projek ECRL sepanjang 665 kilometer melibatkan 59 terowong dianggarkan mencecah RM50.27 bilion itu merangkumi kerja-kerja pembinaan di empat negeri iaitu Kelantan, Terengganu, Pahang dan Selangor.

Mengulas lanjut, Wee berkata kerajaan juga tidak berhasrat mengenakan tambang tinggi bagi perkhidmatan penumpang untuk memperoleh semua kos pembinaan ECRL memandangkan ia adalah projek untuk rakyat yang sudah pasti tidak membebankan.

Malah katanya menerusi perkhidmatan pengangkutan kargo bagi kegunaan industri, perkilangan dan pembuatan dijangka menjana lebih 70 peratus daripada sumber pendapatan ECRL apabila ia bakal beroperasi pada tahun 2027 kelak.

Beliau berkata struktur tambang ECRL perlu mendapatkan kelulusan kerajaan sebelum ia beroperasi selaras dengan keperluan APAD dan Lesen Operator Keretapi di bawah bidang kuasa APAD sebagai pengawal selia.


Keputusan perincian kesalahan kompaun ingkar PKP akan diumum dalam masa terdekat

KUALA LUMPUR 16 Mac. – Perincian kategori kesalahan yang dikompaun sehingga RM10,000 kerana ingkar Perintah Kawalan Pergerakan (PKP) akan diumumkan dalam masa terdekat, kata Menteri Kanan (Keselamatan) Datuk Seri Ismail Sabri Yaakob.

Beliau berkata satu mesyuarat teknikal diadakan hari ini antara Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan dengan Kementerian Kesihatan (KKM) berhubung perkara itu.

“Keputusannya mungkin akan dibentangkan esok pada mesyuarat kabinet atau mesyuarat khas MKN…apabila dimuktamadkan kita akan umumkan,” katanya pada sidang media perkembangan PKP di sini hari ini.

Semalam, Takiyuddin dilaporkan berkata kerajaan akan memperinci senarai kesalahan dan jumlah kompaun maksimum membabitkan kesalahan berkaitan, dalam mesyuarat Jawatankuasa Pengurusan Darurat COVID-19.

Perkara tersebut dibuat berikutan timbul kekeliruan dalam kalangan rakyat mengenai jumlah kompaun yang dikenakan kerana ada yang beranggapan setiap kesalahan akan dikompaun RM10,000.

“Contohnya jika individu yang dikompaun itu daripada kategori berpendapatan rendah dan mempunyai bilangan anak ramai, dia boleh merayu dan atas budi bicara kepada pegawai kesihatan untuk menentukan (kadar kompaun) atau melepaskan.

“Kita bersetuju supaya KKM membuat perincian kesalahan dan jumlah untuk dikompaun contohnya mengunjungi kelab malam nilai kompaun dikenakan adalah RM10,000 dan bagi kesalahan tidak memakai pelitup muka pula berapa nilai maksimum yang dikenakan,” katanya.

Beliau turut menjelaskan Polis Diraja Malaysia (PDRM) dan pihak berkuasa tempatan terbabit hanya berkuasa untuk mengeluarkan surat kompaun manakala KKM bertindak sebagai pihak untuk mengurangkan dan menerima bayaran kompaun.

Nilai kompaun RM10,000, katanya adalah termaktub dalam Ordinan Darurat (Pencegahan dan Pengawalan Penyakit Berjangkit) (Pindaan) yang menetapkan mana-mana individu melakukan pelanggaran prosedur operasi standard (SOP) COVID-19 boleh didenda RM10,000 manakala denda RM50,000 kepada syarikat dan perbadanan.


Kelulusan penyembelihan syarikat di Australia digantung serta-merta – Jakim

PUTRAJAYA, 14 Mei – Kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff berkata keputusan itu dibuat hasil sidang khas antara Jabatan Perkhidmatan Veterinar (JPV), Jakim dengan pihak berkuasa Australia iaitu ‘Department of Agriculture, Water and the Environment’ (DAWE) semalam.

“Jakim juga telah mengatur pertemuan dengan Pertubuhan Kemasyarakatan Rakyat Malaysia (Pekemas) dalam masa terdekat bagi mendapatkan maklumat lanjut,” katanya dalam kenyataan bersama antara Jakim dengan JPV berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, di sini hari ini.

Baru-baru ini, Persatuan Pengguna Islam Malaysia (PPIM) bersama Pekemas dan Sahabat 99, dilaporkan mendedahkan pelanggaran prosedur operasi standard (SOP) penyembelihan halal oleh sebuah syarikat di Australia, yang mendapat kelulusan daripada Badan Induk Halal Jakim berdasarkan kepada bukti video, gambar serta diperkukuhkan saksi yang merupakan pekerja sembelihan di syarikat tersebut.

Hakimah berkata badan pensijilan halal yang bertanggungjawab dalam penyeliaan halal ke atas loji sembelihan, Supreme Islamic Council of Halal Meat in Australia Inc. (Sichma) akan diberi surat tunjuk sebab.

Katanya, Sichma juga berkemungkinan dibatalkan status sebagai badan pensijilan halal yang diiktiraf Jakim sekiranya didapati tidak mematuhi keperluan standard dan prosedur halal Malaysia.

Beliau yang menegaskan Jakim dan JPV memandang serius berhubung dakwaan itu berkata prosedur pengiktirafan loji pemprosesan luar negara oleh kerajaan Malaysia perlu melalui suatu prosedur yang ketat dan terperinci sebelum melalui proses pembentangan serta penilaian sebanyak empat kali untuk diluluskan.

“Hal ini kerana proses pengiktirafan loji sembelihan dan loji pemprosesan luar negara dijalankan pengauditan secara sistematik oleh pegawai terlatih JPV dan Jakim berdasarkan beberapa piawaian yang telah ditetapkan untuk kualiti dan keselamatan produk,” katanya.- BERNAMA


‘Gorgon’ sado tapi manja….

AYER KEROH 24 Jun – “Nampak sahaja berbadan besar dan bengis tetapi naluri dalaman lembu sado ini sangat manja dan gemar dibelai berbeza dengan lembu kampung,” kata Maszuli Marito, 51, ketika berkongsi sifat lembu sado kesayangannya yang digelar ‘Gorgon’.

Maszuli berkata, jika ada yang beranggapan lembu dengan fizikal besar dan berotot atau popular dengan panggilan lembu sado sebagai ganas serta garang ia adalah tidak benar sama sekali.

“Malah, cara penjagaan juga tidak cerewet, makan rumput dua kali sehari, mandi juga dua kali sehari. Selain itu saya kerap beri vitamin dan divaksin mengikut keperluan bagi memastikan ternakan sentiasa dalam keadaan sihat.

“Lembu sado jantan pada kebiasannya boleh mencapai berat hingga satu tan. Kalau betina pula antara 400 hingga 600 kilogram (kg) seekor, tetapi semuanya bergantung kepada faktor penjagaan,” katanya ketika ditemui Melaka Hari Ini (MHI) pada Program Melaka Agrofest di Dataran Sejarah Ayer Keroh, di sini, semalam.

Katanya, setakat ini dia mempunyai enam jenis baka lembu sado diimport dari Itali, Perancis, Belgium dan Australia yang sesuai untuk diternak dalam suasana iklim di Malaysia.

“Keseluruhan saya da 14 ekor lembu sado dan enam lembu ‘breeding’ (kacuk). Seekor lembu sado betina makan tidak lebih RM10 kosnya, kalau jantan pula dalam RM15.

“Bagi seekor lembu sado dengan berat hampir satu tan harganya boleh mencecah hingga RM30,000. Sebenarnya harga ini mengikut kepada penjagaannya, biasanya yang menternak lembu sado ini lebih kepada hobi.

“Lembu ini pula sangat manja tidak banyak bergerak, hanya duduk dalam kandang (umpama hotel), kemudian diberikan makan dan mandi setiap hari,” katanya lagi.


Rumah Terbuka Aidilfitri JKR Melaka, umpama beraya di kampung

BANDARAYA MELAKA 31 Mei – Semua diwajibkan berbusana Melayu, itulah inisiatif kakitangan Jabatan Kerja Raya (JKR) Melaka yang mahu memastikan penganjuran Majlis Rumah Terbuka Aildifitri mereka, meriah dan penuh keceriaan.

Apa tidaknya selepas dua tahun tidak dapat berhari raya dengan penuh kemeriahan, mereka mahu memastikan Syawal tahun ini disambut dengan sepuas-puasnya.

Malah bagi menjayakan penganjuran itu kakitangan menggunakan kreativiti menghias 14 gerai menyediakan pelbagai jenis hidangan agar kelihatan seperti suasana di kampung.

Pengarah JKR Melaka Datuk Ir Ismail Ab Rahman berkata, pada penganjuran kali ini pihaknya menerima sekitar 800 tetamu daripada pelbagai agensi dan jabatan.

“Kami meraikan kakitangan termasuk di setiap daerah dan paling istimewa apabila, Yang di-Pertua Negeri Tun Seri Setia Mohd Ali Mohd Rustam, Ketua Menteri Datuk Seri Utama Sulaiman Md Ali dan barisan EXCO negeri turut hadir.

Antara kenamaan lain turut hadir pada majlis itu adalah Setiausaha Kerajaan Negeri, Datuk Zaidi Johari dan Speaker Dewan Undangan Negeri, Datuk Wira Ibrahim Durum.


LRT bertembung: 213 cedera nahas dua tren laluan Kelana Jaya

KUALA LUMPUR 24 Mei –  Dua tren LRT laluan Kelana Jaya bertembung menyebabkan 213 penumpang yang berada di dalam satu tren itu cedera, dengan 47 daripadanya parah dalam kejadian di dalam terowong di antara Stesen Kampung Baru dan KLCC, malam ini.

Ketua Polis Daerah Dang Wangi ACP Mohamad Zainal Abdullah berkata, kesemua penumpang itu berada di dalam tren yang dalam perjalanan dari Stesen LRT KLCC ke Stesen LRT Gombak, manakala sebuah lagi dari Stesen LRT Kampung Baru ke Stesen LRT Gombak dan hanya membawa seorang pemandu.

“Tren yang membawa penumpang ke Gombak dipandu secara automatik, membawa 213 penumpang, sementara tren rosak pula dari Stesen Kampung Baru ke Gombak ialah tren kosong dan hanya ada pemandu,” katanya pada sidang media di Stesen LRT KLCC, malam ini.

Beliau berkata insiden itu akan disiasat di bawah Seksyen 201 Akta Pengangkutan Darat 2010 kerana menyebabkan kecederaan ramai dan kerosakan kepentingan awam.


Dua kapal berlanggar di perairan Muar

JOHOR BAHRU 11 Julai – Sebuah kapal tangki dan sebuah kapal kargo berlanggar di kedudukan 14.1 batu nautika barat daya kuala Sungai Muar, tengah malam tadi.

Pengarah Maritim Negeri Johor Laksamana Pertama Maritim Nurul Hizam Zakaria berkata, pihaknya menerima maklumat isyarat kecemasan dari kapal kargo MV Zephyr Lumos dan kapal tangki MV Galapagos menerusi Badan Nasional Pencarian dan Pertolongan (BASARNAS) Pekan Baru, Indonesia, pada jam 12.30 tengah malam tadi.

“Bagaimanapun, tiada kemalangan jiwa dilaporkan. Punca kejadian dan jumlah kru terlibat masih disiasat,” katanya dalam satu kenyataan, di sini hari ini.

Beliau berkata pihak Jabatan Laut Wilayah Selatan dan Jabatan Alam Sekitar negeri Johor juga telah dimaklumkan mengenai kejadian berkenaan untuk tindakan lanjut.


Waktu bekerja empat hari seminggu peringkat penelitian, kajian – JPA

Beliau berkata walaupun beberapa negara sedang melaksanakan waktu bekerja empat hari seminggu secara percubaan, JPA berpandangan pendekatan itu hendaklah dilihat secara holistik terutama dari segi kesesuaian dan keberkesanan terhadap struktur perkhidmatan awam di negara ini.

“JPA amat cakna akan kesan dan impak pelaksanaan sebarang dasar baharu terhadap sistem penyampaian perkhidmatan awam khususnya ketika kerajaan dalam proses merancakkan semula ekonomi negara demi kesejahteraan Keluarga Malaysia,” katanya dalam satu kenyataan hari ini.

Pada 30 Jun lepas, Mohd Shafiq berkata JPA menubuhkan satu pasukan khas yang akan mengkaji pelaksanaan waktu bekerja empat hari dalam seminggu kerana terdapat tuntutan daripada beberapa pihak yang inginkan kerajaan melihat perkara berkenaan dengan lebih terperinci.

Semalam, Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata waktu bekerja empat hari seminggu belum sesuai dilaksanakan di Malaysia ketika ini kerana terdapat perkara lain melibatkan hal-hal kebajikan serta kadar gaji semasa pekerja yang masih perlu diselesaikan kerajaan dan majikan.

Mohd Shafiq berkata JPA mengambil maklum pandangan Cuepacs dan pelbagai pihak berhubung cadangan waktu bekerja empat hari seminggu itu, selain sentiasa terbuka untuk mendapatkan input menyeluruh daripada pihak berkepentingan bagi mengkaji secara empirikal kebolehlaksanaan cadangan tersebut.

“JPA juga sentiasa mengkaji pelbagai aspek dari segi kemudahan, kemajuan kerjaya dan penambahbaikan proses kerja yang menjurus ke arah peningkatan sistem penyampaian perkhidmatan awam berpaksikan rakyat,” katanya.


SMK Krubong akan beroperasi pada Jun

PAYA RUMPUT 7 Mei – Bagi menampung kepadatan pelajar dan kekurangan bilik darjah di Paya Rumput, Sekolah Menengah Kebangsaan (SMK) Krubong akan dibuka secara rasmi pada hujung Jun depan.

EXCO Pendidikan negeri Datuk Rais Yasin berkata, sekolah baharu itu dibina dengan kos berjumlah RM24 juta yang mampu menampung lebih 800 pelajar di kawasan berkenaan.

“Kita jangkakan akan membuka sekolah baharu iaitu SMK Krubong pada hujung bulan Jun nanti. Saringan pemilihan guru dan pelajar telah dilakukan.

“Kerajaan negeri sangat prihatin tentang isu pembangunan sekolah dan kita akan melihat keperluan dari semasa ke semasa, dalam memastikan anak-anak di negeri ini mendapat pendidikan yang sewajarnya,” katanya.

Mengulas lanjut, Rais berkata, kerajaan negeri juga bakal menyelesaikan isu kekurangan sekolah di kawasan lain di negeri ini bagi memastikan pelajar dapat menikmati proses pembelajaran lebih selesa.

Katanya, antara kawasan yang dikenal pasti memerlukan sekolah baharu ialah di DUN Durian Tunggal yang kini hanya memiliki satu sekolah menengah.

“Cuma, ada beberapa masalah dari segi ambilan tanah, apapun kita akan selesaikan untuk memastikan sekolah baharu dapat dibina di kawasan itu,” katanya.


Lebih 300 sekolah seluruh negara terjajas akibat banjir

SEGAMAT, 9 Jan – Lebih 300 sekolah di seluruh negara dikenal pasti terjejas akibat banjir dengan sebahagiannya telah dibuka bagi sesi persekolahan penggal ketiga bermula hari ini untuk kumpulan A.

Timbalan Menteri Pendidikan II Datuk Mohamad Alamin berkata sekolah yang masih belum dibuka itu disebabkan masih digenangi air, dijadikan pusat pemindahan sementara (PPS) atau masih dalam proses pembersihan.

“Ada sebahagian sekolah yang bermula hari ini di negeri kumpulan A dan ada beberapa yang belum dapat dibuka termasuk di Sabah, Pahang dan Selangor.

“Maklumat mengenai status sekolah ini akan dikemas kini oleh pejabat pendidikan daerah dari semasa ke semasa bagi menentukan pembukaan sekolah,” katanya kepada pemberita selepas meninjau kerja-kerja pembersihan di Sekolah Kebangsaan Pulau Paya yang terjejas akibat banjir, di sini, hari ini.

Mohamad berkata sebanyak 46 sekolah di Johor dijadikan PPS iaitu 15 buah di Segamat, Tangkak (13), Muar (tujuh), Mersing (empat), masing-masing tiga di Kota Tinggi dan Batu Pahat, serta Kluang (satu) susulan kejadian banjir yang melanda sejak 1 Jan lepas.

Setakat pagi ini, 27 sekolah di Johor masih tidak beroperasi kerana dijadikan PPS dan masih digenangi air manakala 19 sekolah memulakan sesi persekolahan penggal ketiga hari ini.

Beliau turut menjelaskan kementerian tidak akan membebankan pelajar yang tidak dapat menyertai sesi persekolahan kali ini dan memberi mereka ruang untuk berhadapan dengan proses pascabanjir ini sebelum masuk semula ke sekolah apabila semuanya selesai.

Katanya, lebih 14,000 pelajar yang terjejas akibat banjir dibenarkan untuk memakai pakaian biasa ke sekolah dan Kementerian Pendidikan turut memberi jaminan bekalan buku teks mencukupi bagi menggantikan lebih 260,000 buku teks yang rosak akibat banjir.- BERNAMA


Polis rampas ganja hampir RM500,000 di Yan

YAN, 2 Januari – Polis merampas dadah jenis ganja dengan anggaran bernilai hampir RM500,000, yang ditemukan terapung di satu tali air di Kampung Makau di sini pada Sabtu lepas.

Ketua Polis Daerah Yan DSP Shahnaz Akhtar Haji berkata sebanyak 158 ketulan mampat ganja seberat 180.17 kilogram itu, ditemui terapung oleh penduduk yang melalui kawasan berkenaan pada pukul 9.35 pagi.

“Pihak polis menerima panggilan orang awam berhubung penemuan dadah yang dibalut plastik lutsinar dan foil berwarna emas terapung di sekitar kawasan tali air itu.

“Pemeriksaan lanjut mendapati dadah tersebut diletakkan di dalam guni, namun terkoyak menyebabkan ia terapung di permukaan air,” katanya pada satu sidang media di Ibu Pejabat Polis Daerah (IPD) Yan sini hari ini.

Shahnaz berkata siasatan awal mendapati dipercayai kegiatan sindiket itu dilakukan pada awal pagi, bagi mengelak daripada dikesan penduduk dan pihak berkuasa manakala dadah yang dirampas itu disyaki untuk pasaran luar dari negeri Kedah.

“Setakat ini tiada tangkapan dilakukan, namun pihak kami akan terus menjalankan siasatan bagi mengenal pasti dalang di sebalik penemuan dadah berkenaan. Kemungkinan juga lokasi tersebut dijadikan sebagai transit sebelum ia dibawa ke tempat lain,” katanya.

Beliau berkata pihaknya akan terus menjalankan kerjasama dengan melibatkan penyertaan masyarakat setempat dalam usaha memastikan aktiviti penyeludupan, pengedaran dan penagihan dadah dapat dikekang sebaik mungkin.


Sukan bola sepak perlu diberi nafas baharu- Muhyiddin

KUALA LUMPUR 19 Feb. – Tan Sri Muhyiddin Yassin berpendapat sukan bola sepak negara perlu diberi nafas baharu dan diperkasakan semula susulan impak pandemik COVID-19 terhadap perkembangan serta aktiviti sukan nombor satu negara itu ketika ini.

Perdana Menteri menegaskan bola sepak tidak hanya tertumpu kepada saingan Liga Malaysia (Liga-M) di bawah seliaan Persatuan Bola Sepak Malaysia (FAM) dan Liga Bola Sepak Malaysia (MFL), sebaliknya meliputi keseluruhan rantaian sukan itu di pelbagai peringkat seperti industri hiliran dan operator sukan.

“Saya juga mengambil maklum mengenai langkah diambil FAM dalam memastikan Liga-M dijadual bermula Mac ini mematuhi prosedur operasi standard (SOP) ditetapkan bagi menjamin penularan wabak COVID-19 dapat dielakkan,” katanya menerusi hantaran di laman Facebook rasminya semalam.

Terdahulu, Muhyiddin menerima kunjungan hormat delegasi FAM diketuai presidennya Datuk Hamidin Mohd Amin diiringi Naib Presiden FAM merangkap Ketua Pegawai Eksekutif MFL Datuk Ab Ghani Hassan dan Setiausaha Agung FAM Stuart Ramalingam di Bangunan Perdana Putra di Putrajaya.

“Saya tertarik dengan perkongsian Hamidin mengenai agenda terkini dan hala tuju perkembangan bola sepak tempatan yang direncana FAM, antaranya, saingan Liga-M dan persiapan pasukan kebangsaan untuk aksi kelayakan Piala Dunia 2022 dan Piala Asia 2023,” jelas Muhyiddin.

Pada masa sama, Perdana Menteri berkata, Menteri Belia dan Sukan Datuk Seri Reezal Merican Naina Merican sentiasa berkongsi maklumat serta perkembangan terkini mengenai penganjuran Liga-M dan yakin dengan kerjasama erat FAM, kemeriahan sukan bola sepak kembali dapat dinikmati semula.

Muhyiddin turut mengambil kesempatan mengucapkan tahniah kepada Hamidin yang menang tanpa bertanding jawatan Presiden FAM bagi penggal 2021-2025 yang akan disahkan pada Kongres FAM ke-57 dijadual berlangsung Mac ini.

“Saya harap agar FAM di bawah kepimpinan Hamidin dapat menghadiahkan berita gembira untuk rakyat dengan mengemudi skuad Harimau Malaya beraksi di pusingan akhir Kejohanan Piala Asia 2023 yang dijadual berlangsung di China,” katanya.

Sementara itu, Hamidin, dalam kenyataan, menzahirkan ucapan terima kasih kepada Muhyiddin atas kesudian meluangkan masa membincangkan beberapa agenda penting dalam menentukan masa depan bola sepak negara di tengah-tengah penularan wabak COVID-19.

Katanya, pertemuan itu juga membincangkan inisiatif keperluan vaksin bagi memudahkan keluarga bola sepak tempatan meneruskan saingan Liga-M musim ini di sebalik kebimbangan terhadap jumlah kes positif COVID-19.

Hamidin berkata turut dibincangkan adalah kaedah menangani cabaran buat pengendali kemudahan sukan bola sepak dan futsal termasuk akademi bola sepak yang tidak dibenarkan beroperasi sepanjang pelaksanaan Perintah Kawalan Pergerakan (PKP).


Rayuan Ku Nan terhadap sabitan dan hukuman kes rasuah didengar 22 April depan

KUALA LUMPUR 25 Jan. – Rayuan bekas Menteri Wilayah Persekutuan, Datuk Seri Tengku Adnan Tengku Mansor terhadap sabitan dan hukuman penjara 12 bulan serta denda RM2 juta atas kesalahan menerima rasuah RM2 juta daripada seorang ahli perniagaan akan didengar pada 22 April depan.

Peguam Datuk Tan Hock Chuan yang mewakili Tengku Adnan ketika dihubungi pemberita berkata, Timbalan Pendaftar Mahkamah Rayuan, Darmafikri Abu Adam menetapkan 22 dan 23 April untuk pendengaran rayuan itu, ketika pengurusan kes menerusi aplikasi Zoom hari ini, yang turut disertai Timbalan Pendakwa Raya Rullizah Abdul Majid.

Pada 21 Disember lalu, Tengku Adnan, 70, memfailkan notis rayuan terhadap sabitan dan hukuman yang dijatuhkan Hakim Mahkamah Tinggi, Mohamed Zaini Mazlan pada hari yang sama.

Bagaimanapun, Mohamed Zaini membenarkan permohonan Tengku Adnan atau lebih dikenali sebagai Ku Nan untuk penangguhan pelaksanaan hukuman penjara dan denda sehingga rayuan diputuskan.

Tengku Adnan didakwa dalam kapasitinya sebagai seorang penjawat awam iaitu Menteri Wilayah Persekutuan, menerima untuk dirinya RM2 juta daripada Pengarah Aset Kayamas Sdn Bhd (AKSB), Tan Sri Chai Kin Kong melalui cek yang didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.

Ahli Parlimen Putrajaya itu didakwa melakukan kesalahan berkenaan di CIMB Bank Berhad, Cawangan Pusat Bandar Damansara, di sini, pada 14 Jun 2016.


Nikmati ‘Talam kayangan’ harga marhaen di The Hidden Via Sanji

KOTA LAKSAMANA 22 April – Buat mereka yang ingin menikmati rasa nasi beriani yang mewah disertakan dengan pelbagai hidangan ayam, kambing dan daging dalam satu talam bolehlah singgah ke restoran The Hidden Via Sanji.

Restoran yang berkonsepkan ala barat yang tersembunyi ini turut menyajikan pakej hidangan Talam Kayangan dengan harga RM99 untuk empat orang dalam satu hidangan.

Pemilik restoran, To Chin Swee, 34, berkata konsep Talam Kayangan dengan harga marhaen itu adalah untuk membolehkan semua golongan merasai makanan tersebut hanya di The Hidden Via Sanji sahaja.

“Pengunjung akan disajikan dengan Nasi Beriani Pakistan, Kambing Bakar ‘Homemade BBQ’, Ayam ‘Butter Milk’, Ayam ‘Smoke’ Kurma setengah ekor dan daging bakar ‘Homemade BBQ’.

“Untuk set talam ini juga, pencuci mulut Kek Signature Tiramisu turut dihidangkan bersama air Teh Ais Lemon yang boleh diisi semula,” katanya kepada Melaka Hari Ini.

Mengulas lanjut, Chin Swee berkata Talam Kayangan diberi nama kerana mustahil untuk menikmati hidangan mewah itu dengan harga yang tidak masuk akal.

Buat anda yang suka bergambar dan gemar dengan tema retro ala-ala 80-an, setiap sudut dalam restoran ini sangat sesuai untuk kaki foto mengabdikan kenangan di sini.

Jika anda ingin singgah dan bersantai di restoran ini, operasinya adalah dari jam 12 tengahari hingga 10 malam setiap hari kecuali Isnin.


Melaka mohon MFL tukar lokasi perlawanan Melaka United

AYER MOLEK 2 Okt. – Kerajaan negeri mencadangkan pengurusan Liga Bola Sepak Malaysia (MFL) menukar lokasi aksi perlawanan Liga Super antara Melaka United dan Kedah yang akan berlangsung di Stadium Darul Aman, Ahad ini.

Pengerusi Jawatankuasa Kesihatan dan Anti Dadah negeri, Rahmad Mariman berkata, kerajaan negeri menzahirkan kebimbangan sekiranya perlawanan diteruskan berikutan lokasi perlawanan itu merupakan kawasan berisiko tinggi penularan COVID-19.

“Saya difahamkan pasukan Melaka United akan memulakan perjalanan ke Alor Setar pada Jumaat ini dan akan berada di sana selama tiga hari.

“Saya syorkan supaya perlawanan diadakan di lokasi yang berkecuali atau di negeri lain seperti di Perak,” katanya pada sidang media di Kompleks Jawatankuasa Pembangunan dan Penyelerasan Dewan Undangan Negeri (Japerun) Ayer Molek, di sini hari ini.

“Selain itu, langkah itu boleh mengurangkan penularan COVID-19 serta menjamin keselamatan rakyat di negeri ini sebaik sahaja semua pemain itu pulang ke negeri ini.

Terdahulu, selepas aksi Liga Super menentang Sabah pada Ahad lalu, skuad Hang Tuah diarahkan untuk menjalani perintah pengawasan dan pemerhatian di rumah (HSO) dan hanya dibenarkan mengadakan sesi latihan selepas mendapatkan keputusan ujian Covid-19.

Berikutan itu, MFL mengumumkan aksi Liga Super di antara Kedah dan Melaka United yang dijadualkan di Stadium Darul Aman, Alor Setar pada malam ini, dipinda pada 4 Oktober ini.


Teks Ucapan: Pelan Jana Semula Ekonomi Negara (PENJANA)

YAB TAN SRI DATO’ HAJI MUHYIDDIN BIN HAJI MOHD YASSIN
PERDANA MENTERI MALAYSIA

PELAN JANA SEMULA EKONOMI NEGARA (PENJANA)
5 JUN 2020 (JUMAAT)

1. Apa khabar semua? Saya harap saudara-saudari sihat dan telahpun menyambut Hari Raya Aidilfitri serta Hari Gawai dan Pesta Kaamatan dengan penuh kesyukuran walaupun sambutan kali ini agak berbeza. Hari ini sudah 13 Syawal dan mungkin juga ada yang sudah selesai berpuasa enam. Kalau yang belum mula, masih ada masa.

2. Sejak 2 minggu yang lalu, saya telah menjalani kuarantin di rumah kerana dikategorikan sebagai kontak rapat seorang pegawai kerajaan yang disahkan positif COVID-19. Apa yang berlaku ini tidak dijangka. Tetapi inilah sifat virus yang sedang kita hadapi. Kita tidak tahu bila dan di mana kita mungkin berada dalam keadaan berisiko dijangkiti virus ini.

3. Namun, Alhamdulillah keputusan saringan saya dan semua kontak rapat yang lain adalah negatif. Saya fikir antara sebabnya ialah penjarakan sosial yang sentiasa diamalkan dalam semua mesyuarat dan pertemuan yang saya hadir. Ini menunjukkan betapa pentingnya kita mengamalkan penjarakan sosial untuk mengelakkan diri kita daripada dijangkiti virus ini. Jadi, nasihat saya kepada saudara-saudari amalkanlah penjarakan sosial walau di mana sahaja saudara-saudari berada. Ia mungkin pelindung atau benteng terakhir sudara-saudari daripada ancaman jangkitan COVID- 19.

4. Kita telahpun mengharungi krisis COVID-19 hampir 3 bulan. Para petugas barisan hadapan dan pasukan keselamatan bekerja siang dan malam tanpa cuti ataupun rehat di hujung minggu. Alhamdulillah, dengan langkah-langkah yang telah diambil oleh kerajaan dan disiplin anda semua, penularan COVID-19 di negara kita telah dapat dibendung dengan lebih 80 peratus kes pulih sepenuhnya. Saya ingin merakamkan setinggi-tinggi penghargaan kepada semua petugas barisan hadapan di atas pengorbanan dan komitmen yang dicurahkan.

5. Saya juga mengucapkan terima kasih kepada semua rakyat Malaysia yang terus mematuhi SOP dalam menjalankan aktiviti harian sepanjang tempoh PKP dan PKP Bersyarat dilaksanakan. Sekiranya kita dapat terus mematuhi SOP yang ditetapkan dan kes COVID-19 kekal terkawal, saya yakin sektor-sektor yang masih dilarang pada masa ini akan dapat dibuka dengan lebih cepat.

6. Menyantuni Titah Diraja, Kebawah Duli Yang Maha Mulia Seri Paduka Baginda Yang di-Pertuan Agong sempena pembukaan penggal ketiga Parlimen ke-14 yang lepas, Baginda telah bertitah agar Jemaah Menteri melaksanakan segala amanah dengan jujur dan penuh tanggungjawab serta jangan sekali-kali mengabaikan kesejahteraan rakyat jelata. Menjunjung titah Tuanku, saya kerap mengingatkan Jemaah Menteri agar sentiasa komited dan ikhlas dalam menjalankan tugas dan amanah yang dipertanggungjawabkan.

7. Lebih-lebih lagi dalam menghadapi situasi ekonomi yang agak mencabar pada waktu ini. Akibat penularan wabak COVID-19, ekonomi dunia kini menghadapi krisis yang terburuk sejak zaman Kemelesetan Ekonomi atau Great Depression pada tahun 1930-an. Kadar pengangguran dijangka akan meningkat kepada dua angka di Amerika Syarikat, India, Kanada, Sepanyol dan China. Konflik perdagangan serta pergolakan politik di beberapa negara akan memburukkan lagi keadaan. Ini sekaligus memberi kesan yang lebih negatif kepada ekonomi dunia.

8. Berdasarkan unjuran IMF pada bulan April 2020, pertumbuhan ekonomi dunia adalah pada kadar negatif 3 peratus. Buat kali pertama sejak kemelesetan ekonomi pada tahun 1930-an, negara-negara maju dan membangun mengalami penguncupan ekonomi.

9. Saya ingin mengambil sikap berterus-terang dengan saudara dan saudari semua mengenai kedudukan ekonomi negara kita. Seperti negara-negara lain, Malaysia juga menghadapi cabaran yang agak getir. Kadar pengangguran di Malaysia adalah di paras 3.9 peratus atau sekitar 610,000 orang pada bulan Mac 2020. Mengikut unjuran Jabatan Perangkaan Malaysia pada 14 Mei 2020, kadar pengangguran dijangka akan meningkat kepada 5.5 peratus atau lebih 860,000 orang penganggur untuk keseluruhan tahun 2020. Dengan mengambil kira situasi yang mencabar ini, ekonomi Malaysia dijangka menguncup pada suku kedua tahun ini berikutan usaha pembendungan penularan wabak COVID-19 yang masih dijalankan di peringkat global dan dalam negara.

10. Untuk menangani situasi semasa ekonomi dan meringankan beban yang ditanggung oleh rakyat, Kerajaan telah memperkenalkan pakej-pakej rangsangan ekonomi, termasuk Pakej PRIHATIN dan PRIHATIN PKS Tambahan berjumlah RM260 bilion.

12. Sehingga 2 Jun 2020, Jabatan Perangkaan mendapati bahawa lebih kurang 12.7 juta atau 83.5 peratus pekerja telah mula bekerja berbanding 10.2 juta atau 67.2 peratus pada 17 Mei 2020.

13. Alhamdulillah, pakej-pakej rangsangan ekonomi yang telah dilaksanakan oleh kerajaan telah berjaya menyelamatkan lebih 2.4 juta pekerjaan, mengurangkan beban aliran tunai hampir 11 juta rakyat serta memberi sokongan kepada lebih 300 ribu syarikat. Pelaksanaan Pakej PRIHATIN masih berterusan pada masa ini.

14. Walaupun sektor-sektor ekonomi telah dibuka, kita bersyukur kerana wabak COVID-19 kekal terkawal. Sehingga kini tidak berlaku peningkatan mendadak atau spike kes-kes positif COVID-19. Ini kerana majikan, peniaga, pekerja dan pelanggan di premis-premis perniagaan rata-ratanya mematuhi arahan garis panduan dan SOP yang ditetapkan.

15. Banyak juga premis yang memudahkan pelanggan dengan hanya mengimbas kod QR tanpa perlu lagi mendaftar nama dan nombor telefon di dalam buku. Saya juga dapati rakyat sabar berbaris sebelum memasuki premis seperti pasaraya dan kedai makan serta mengamalkan penjarakan sosial. Inilah “New Normal” atau Kebiasaan Baharu yang perlu diamalkan oleh kita semua. Teruskanlah amalan ini dengan penuh disiplin.

16. Sepertimana yang telah saya kongsi sebelum ini, strategi Kerajaan dalam menangani cabaran COVID-19 merangkumi 6 pendekatan atau dikenali sebagai “6R” iaitu Ketegasan (Resolve), Ketahanan (Resilience), Memulakan semula (Restart), Pemulihan (Recovery), Memperkasa (Revitalise) dan Menyusun Semula (Reform).

18. Maka pada hari ini, mengambil keberkatan hari Jumaat penghulu segala hari, sukacita saya memaklumkan Kerajaan akan memperkenalkan PELAN JANA SEMULA EKONOMI NEGARA atau secara ringkasnya PENJANA dengan tema “Bersama Menjana Ekonomi”.

20. Secara keseluruhan, terdapat 40 inisiatif bernilai RM35 bilion di bawah PENJANA. Daripada jumlah ini, sebanyak RM10 bilion merupakan suntikan fiskal langsung daripada Kerajaan.

21. Saya tahu ramai dalam kalangan saudara saudari yang bimbang akan risiko kehilangan pekerjaan dan punca pendapatan berikutan banyak sektor dan aktiviti ekonomi terjejas dalam tempoh PKP. Saya faham ekonomi akan mengambil masa untuk pulih dan terdapat golongan masyarakat yang masih memerlukan bantuan sepanjang tempoh pemulihan ekonomi.

22. Untuk menangani cabaran kadar pengangguran yang meningkat dan memastikan pengekalan pekerjaan, Kerajaan akan memperuntukkan hampir RM9 bilion yang akan memanfaatkan seramai 3 juta tenaga pekerja melalui beberapa inisiatif.

23. Pertama, Perluasan Program Subsidi Upah bernilai RM5 bilion. Sejak diperkenalkan dalam Pakej PRIHATIN dan PRIHATIN PKS Tambahan, program subsidi upah telah disambut baik oleh pekerja dan majikan. Program selama 3 bulan ini telah berjaya menyelamatkan lebih 2.2 juta pekerjaan. Bagi membantu syarikat dalam tempoh peralihan pembukaan semula ekonomi, Kerajaan akan melanjutkan subsidi upah ini selama tiga bulan lagi. Memandangkan ekonomi telahpun dibuka secara berperingkat, subsidi upah ini ditetapkan pada kadar RM600 sebulan untuk setiap pekerja sehingga maksima 200 pekerja bagi setiap syarikat.

24. Bagi pekerja sektor pelancongan dan sektor-sektor yang tersenarai dalam aktiviti ekonomi yang dilarang sepanjang tempoh PKPB, serta telah diarahkan mengambil cuti tanpa gaji, majikan boleh memohon subsidi upah dengan syarat pekerja tersebut menerima bayaran subsidi secara langsung.

25. Kedua, Program Insentif Pengambilan Pekerja berjumlah RM1.5 bilion. Bagi menggalakkan pengambilan pekerja oleh majikan, Kerajaan akan memperkenalkan Program Insentif Pengambilan Pekerja di mana syarikat akan diberikan insentif kewangan untuk memberi pekerjaan kepada golongan penganggur dan belia. Dianggarkan 300 ribu pencari kerja akan mendapat manfaat melalui dua insentif iaitu:

26. Bagi membantu dan menggalakkan penganggur meningkatkan kemahiran, elaun latihan sehingga RM4,000 boleh dituntut daripada PERKESO oleh mereka yang hilang pekerjaan, walaupun mereka bukan pencarum di bawah Skim Insurans Pekerjaan.

27. Bagi menangani isu kadar pengangguran belia dan meningkatkan kebolehpasaran graduan, Kerajaan juga akan menyediakan insentif kepada majikan yang menyediakan peluang perantis kepada lepasan sekolah dan graduan pada kadar RM600 sebulan.

28. Inisiatif seterusnya ialah Kerajaan akan memperuntukkan RM2 bilion bagi program peningkatan kemahiran untuk mereka yang sedang menganggur dan juga golongan belia. Ini akan memanfaatkan lebih daripada 200 ribu orang.

29. Bagi golongan belia, ini termasuklah program latihan dan penempatan (place and train), pelaksanaan kursus jangka pendek di institusi-institusi terpilih dan subsidi latihan.

30. Seterusnya, bagi golongan penganggur pula, Kerajaan akan melaksanakan program peningkatan kemahiran (upskilling) di dalam industri penting seperti elektrik dan elektronik serta teknologi maklumat dan komunikasi dan menggalakkan penyambungan pembelajaran melalui kursus jangka pendek dan subsidi latihan.

31. Kerajaan juga akan merangka dasar untuk menyokong pertumbuhan ekonomi gig dan kebajikan pekerja dalam sektor ini. Sebagai Kerajaan yang prihatin terhadap keselamatan sosial dan kebajikan golongan ini, sebanyak RM75 juta akan diperuntukkan bagi langkah-langkah berikut:

Pertama: Geran sejumlah RM50 juta dalam bentuk dana padanan akan diperuntukkan bagi platform ekonomi gig untuk mencarum bagi pekerjanya di bawah Skim Bencana Pekerjaan PERKESO dan Skim i-Saraan KWSP; dan

Kedua: Peruntukan sebanyak RM25 juta kepada MDEC bagi program Global Online Workforce (GLOW) yang bertujuan untuk membimbing rakyat Malaysia menjana pendapatan dalam talian melalui pelanggan antarabangsa.

32. Bagi menyelaras dan memantau pelaksanaan kesemua inisiatif di atas, Kerajaan akan menubuhkan sebuah Jawatankuasa Khas Pekerjaan Nasional. Jawatankuasa ini akan dipengerusikan bersama oleh Menteri Kewangan dan Menteri Sumber Manusia dengan wakil-wakil dari sektor swasta dan sektor awam yang berkaitan.

33. Selaras dengan saranan Kerajaan yang menggalakkan majikan, terutamanya industri PKS untuk melaksanakan konsep bekerja dari rumah atau work from home, insentif percukaian dan juga perlindungan insuran pekerjaan akan diberikan. Sebagai contoh, pengecualian cukai pendapatan sehingga RM5,000 kepada pekerja yang menerima manfaat dalam bentuk telefon bimbit, komputer riba atau tablet daripada majikan.

34. Bagi meningkatkan keyakinan ibu bapa untuk menghantar semula anak-anak mereka ke taska, Kerajaan akan memberikan geran kepada pengendali taska untuk mematuhi dan melaksanakan SOP yang ditetapkan. Selain itu, e-Baucar akan disediakan untuk perkhidmatan pengasuh kanak-kanak yang ditempah dalam talian dan juga insentif cukai pendapatan individu untuk yuran yang dibayar kepada taman asuhan dan taman didikan kanak-kanak sehingga RM3,000. Langkah ini akan dikawal selia oleh Kementerian Pembangunan Wanita dan Kebajikan Masyarakat dan LHDN.

35. Saya memahami keperluan saudara-saudari yang menggunakan pengangkutan awam untuk keluar bekerja dan melakukan aktiviti-aktiviti lain. Bagi meringankan beban kos pengangkutan, Kerajaan akan memperkenalkan Program MY30 di mana pengguna hanya perlu membayar RM30 sahaja sebulan untuk menikmati pas perjalanan tanpa had bagi pengangkutan awam di bawah seliaan Prasarana di Lembah Klang. Inisiatif ini terbuka kepada semua warganegara dan akan berkuatkuasa mulai 15 Jun hingga hujung 2020. Saya ingin mengingatkan saudara- saudari supaya mematuhi SOP dan mengamalkan penjarakan sosial ketika menggunakan pengangkutan awam.

36. Kerajaan juga sentiasa mengambil berat akan kebajikan dan kesejahteraan kumpulan sasar seperti OKU dan ibu tunggal. Sehubungan itu, lebih 300,000 OKU dan ibu tunggal yang tersenarai di bawah Jabatan Kebajikan Masyarakat layak menerima bantuan one-off sebanyak RM300 bagi mengurangkan beban mereka. Bayaran ini InshaAllah akan disalurkan sebelum Hari Raya Aidiladha. Kerajaan juga akan memperuntukkan geran kepada pertubuhan bukan kerajaan yang berkaitan.

37. Saya juga ingin mengambil kesempatan ini untuk mengumumkan inisiatif “GLC Penjana Komuniti”. Tujuan program ini adalah untuk menggalakkan GLC mengangkat sesebuah komuniti dan menjalankan usaha bagi membangunkan keupayaan sosio-ekonomi komuniti tersebut.

38. Selain itu, kemudahan skim PEKA B40 akan diperkasakan dengan penambahan peruntukan sebanyak RM50 juta bagi membiayai saringan kesihatan dan kemudahan peralatan perubatan.

39. Dengan norma baharu, adalah penting untuk kita memastikan kelangsungan kehidupan harian terutamanya dalam aspek pekerjaan dan juga pendidikan untuk anak-anak. Justeru, Kerajaan dengan kerjasama syarikat telekomunikasi akan menyediakan perkhidmatan internet dengan kapasiti 1 gigabyte secara percuma untuk semua pengguna dari jam 8 pagi hingga 6 petang setiap hari untuk melayari laman web berkaitan pendidikan dan aplikasi persidangan video. Perkhidmatan internet percuma ini akan disediakan sehingga 31 Disember 2020. Selain itu, semua pengguna akan dapat mengakses secara percuma tanpa had laman web Kerajaan serta aplikasi COVID-19 Kerajaan, khususnya mySejahtera.

40. Sepanjang tempoh PKP, semua jenis perniagaan menghadapi pelbagai cabaran. Penutupan ekonomi selama dua bulan telah menyebabkan perniagaan menghadapi masalah aliran tunai termasuk untuk membayar gaji pekerja dan sewa premis.

41. Setelah ekonomi dibuka semula, Kerajaan juga telah menerima maklumbalas daripada sektor perniagaan mengenai pengurangan permintaan daripada pelanggan, serta ketidakupayaan peniaga untuk menggunakan teknologi digital bagi menjana jualan atas talian. Sehubungan itu, Kerajaan akan membantu setiap perniagaan, sama ada besar atau kecil, menerusi beberapa langkah.

42. Dalam usaha mendorong perusahaan mikro dan PKS beralih kepada khidmat digital atau atas talian, Kerajaan bersama sektor swasta akan membiayai usaha tersebut melalui geran padanan sebanyak RM140 juta. Peruntukan ini akan digunakan untuk sesi latihan, subsidi penjual dan bantuan penjualan. Inisiatif ini akan diterajui oleh MDEC bersama platform e-dagang yang terpilih.

43. Kerajaan dengan kerjasama syarikat swasta akan menjalankan kempen “Shop Malaysia Online” bagi menggalakkan rakyat berbelanja secara atas talian, di mana kod promosi dan pelbagai baucar diskaun akan diberi melalui platform e-dagang. Sebagai permulaan, Kerajaan akan memperuntukkan sebanyak RM70 juta yang akan dipadankan dengan jumlah yang sama oleh platform e-dagang.

44. Seterusnya, bagi PKS dan syarikat di peringkat pertengahan atau mid-tier companies, Kerajaan akan meneruskan pemberian geran dan pinjaman berjumlah RM700 juta untuk membolehkan lebih banyak syarikat melanggan atau menggunakan perkhidmatan digitalisasi. Ini termasuk:

45. Dalam usaha membantu kelangsungan PKS yang terlibat dalam sektor kepentingan yang disasarkan, sektor perbankan akan menawarkan dana tambahan sebanyak RM2 bilion melalui Skim Pembiayaan PKS PENJANA. Pembiayaan ini boleh dipohon mulai pertengahan Jun 2020 dengan had sehingga RM500 ribu bagi setiap PKS.

46. Untuk membantu sektor pelancongan, Skim Pembiayaan Pelancongan PENJANA bernilah RM1 bilion akan ditawarkan untuk membiayai inisiatif transformasi oleh PKS dalam sektor pelancongan agar terus berdaya saing dalam era kebiasaan baharu. Perincian dana ini akan diumumkan oleh Bank Negara Malaysia pada bulan Julai 2020.

47. Untuk perusahaan mikro pula, Kerajaan akan mewujudkan Pembiayaan Mikro PENJANA dengan kerjasama Bank Simpanan Nasional dan TEKUN Nasional bagi pembiayaan sebanyak RM400 juta di mana RM50 juta akan dikhususkan kepada usahawan wanita.

48. Dalam usaha untuk memperkasakan penglibatan Bumiputera dan memastikan kelangsungan dalam bidang perniagaan dan keusahawan, pembiayaan sebanyak RM200 juta akan ditawarkan melalui Perbadanan Usahawan Nasional Berhad (PUNB). Selain itu, RM300 juta akan disalurkan kepada MARA di mana usahawan Bumputera termasuk institut kemahiran yang terjejas boleh mendapatkan pembiayaan untuk modal kerja.

49. Di samping itu, bagi membantu aliran tunai PKS, mulai awal Julai, SME Bank melalui Skim SME-GO akan menyediakan pembiayaan kepada 16,000 kontraktor Gred G2 dan G3 yang berkelayakan dan telah mendapat projek di bawah PRIHATIN. Bagi memberi kemudahan kepada pihak kontraktor, tiada cagaran atau deposit perlu disediakan.

50. Kerajaan menyeru syarikat berkaitan kerajaan, badan-badan korporat dan institusi kewangan agar mempercepatkan pembayaran kepada pembekal mereka. Beberapa GLC dan badan korporat seperti Axiata, TNB, Telekom Malaysia dan Petronas telahpun berbuat demikian.

51. Oleh kerana pelaksanaan PKP telah menjejaskan aktiviti perniagaan dan menyebabkan masalah aliran tunai, Kerajaan akan memberikan insentif cukai dalam pelbagai bentuk termasuklah potongan cukai berkait dengan perbelanjaan untuk operasi dalam kebiasaan baharu seperti pembelian PPE dan kos ujian saringan. Selain itu, Kerajaan juga akan memberikan remisi penalti untuk bayaran lewat cukai dan juga melanjutkan tempoh perbelanjaan pengubahsuaian dan pembaharuan premis. Tambahan lagi, Elaun Modal Dipercepatkan dan potongan cukai khas sebanyak 30 peratus bagi pengurangan sewa premis akan dilanjutkan.

52. Kerajaan menghargai usaha yang dilakukan oleh Perusahaan Sosial atau Social Enterprise dalam mengimbangi matlamat perniagaan dan tanggungjawab sosial. Saya dimaklumkan semasa tempoh PKP, walaupun beberapa Perusahaan Sosial sukar untuk beroperasi, namun mereka terus berusaha mengumpul dana untuk membantu masyarakat yang disasarkan terutama golongan terpinggir. Kerajaan akan menyediakan geran padanan melalui Malaysian Global Innovation and Creativity Center (MaGIC) berjumlah RM10 juta kepada Perusahaan Sosial yang berjaya mengumpul sumbangan untuk melaksanakan projek sosial bagi menangani isu yang dihadapi oleh komuniti sasar dengan menggunakan kaedah inovatif.

53. Dalam usaha Kerajaan untuk membantu lebih 900 ribu perusahaan kecil dan sederhana dan usahawan tempatan, beberapa langkah dan insentif cukai akan dilaksanakan:

Pertama: Bagi menggalakkan penubuhan entiti baharu PKS, Kerajaan bersetuju untuk memberikan rebat cukai pendapatan sehingga RM20,000 bagi setiap tahun untuk tempoh tiga tahun taksiran pertama tertakluk kepada syarat yang ditetapkan. Rebat cukai pendapatan ini diberikan kepada syarikat baharu yang ditubuhkan dan beroperasi antara 1 Julai 2020 dan 31 Disember 2021; dan

Kedua: Bagi menggalakkan PKS meningkatkan daya saing dalam menjalankan perniagaan melalui skim pencantuman dan pemerolehan atau merger & acquisition, Kerajaan bersetuju memberikan pengecualian duti setem ke atas surat cara berkaitan percantuman atau pemerolehan bagi transaksi yang disempurnakan antara 1 Julai 2020 hingga 30 Jun 2021.

54. Secara umumnya COVID-19 telah mengubah cara ekonomi beroperasi. Untuk terus menjadikan negara kita sebagai destinasi pelaburan utama, adalah penting untuk kita memberitahu dunia bahawa ekonomi kita tetap berdaya saing dan terbuka untuk perniagaan. Malaysia kini berada di kedudukan ke-12 di dunia dalam kategori kemudahan menjalankan perniagaan dan ke-3 di Asia Pasifik. Sehubungan itu, PENJANA akan mengumumkan beberapa pakej dan program pelaburan, insentif pengecualian cukai dan kemudahan pembiayaan yang inklusif.

55. Untuk memacu pemulihan ekonomi negara melalui proses digitalisasi perniagaan, Kerajaan akan menubuhkan Dana Penjana Nasional berjumlah RM1.2 bilion dengan peruntukan RM600 juta daripada kerajaan dan dipadankan dengan RM600 juta daripada pelabur domestik dan antarabangsa. Dana ini akan digunakan untuk memupuk inovasi dan mengembangkan bakat modal teroka tempatan atau domestic venture capital. Antara pelabur antarabangsa yang berminat untuk turut serta ialah SK Group, Hanwha Asset Management, KB Investment Co Ltd, Provident Growth, 500 Startups dan The Hive.

56. Untuk melengkapkan usaha digitalisasi, Kerajaan akan memperuntukkan RM100 juta bagi menubuhkan National Technology and Innovation Sandbox yang akan diterajui oleh Kementerian Sains, Teknologi dan Inovasi dengan memberi kelonggaran beberapa peraturan untuk menguji cuba teknologi baharu. Contohnya, menguji penghantaran pembelian dalam talian melalui dron dan penggunaan kenderaan pandu sendiri.

57. Untuk terus menggalakkan digitalisasi dalam sistem penyampaian perkhidmatan Kerajaan ke arah Revolusi Industri 4.0, Kerajaan akan menyediakan lebih banyak perkhidmatan secara dalam talian atau e-kaunter. Ini termasuk melaksanakan proses mematikan setem, menyemak dan menuntut Wang Tidak Dituntut bermula 1 Oktober 2020 dan sesi e-temuduga bagi permohonan biasiswa Kerajaan. Sehubungan itu, saya menyeru lebih banyak agensi dan Kementerian untuk merancakkan usaha digitalisasi dan automasi.

58. Untuk menggalakkan rakyat supaya menyokong produk dan perkhidmatan tempatan, Kerajaan juga akan meneruskan kempen “Buy Malaysia”. Antara inisiatif yang akan dilaksanakan termasuklah menggalakkan rangkaian pasar raya besar untuk membuat penandaan produk tempatan dan juga menubuhkan saluran produk Malaysia yang berdedikasi di platform e-dagang.

59. Dalam menjalani kehidupan norma baharu, semakin ramai rakyat Malaysia memilih untuk menggunakan pembayaran tanpa sentuh atau contactless payment. Untuk menggalakkan penggunaan perkhidmatan ini, melalui Program ePenjana yang bernilai RM750 juta, Kerajaan akan mengkreditkan RM50 ke dalam akaun e-dompet pengguna. Ini akan dipadankan dengan tambahan baucar, pulangan tunai dan diskaun berjumlah RM50 daripada syarikat khidmat e-dompet. Inisiatif ini yang akan bermula pada bulan Julai 2020 akan memanfaatkan 15 juta rakyat Malaysia.

Pertama: Kempen Pemilikan Rumah akan diperkenalkan semula. Melalui kempen ini, pengecualian duti setem akan diberikan ke atas surat cara pindah milik dan perjanjian pinjaman bagi pembelian rumah kediaman yang bernilai antara RM300,000 hingga RM2.5 juta. Pengecualian duti setem ke atas suratcara pindah milik adalah terhad kepada RM1 juta pertama nilai rumah kediaman tersebut manakala duti setem sepenuhnya diberikan ke atas perjanjian pinjaman. Pengecualian ini akan berkuatkuasa bagi perjanjian jual beli yang ditandatangani mulai 1 Jun 2020 hingga 31 Mei 2021 tertakluk kepada syarat pemberian diskaun sekurang-kurangnya 10% oleh pihak pemaju; dan

Kedua: Pengecualian Cukai Keuntungan Harta Tanah diberikan kepada individu warganegara Malaysia ke atas pelupusan rumah kediaman yang dibuat mulai 1 Jun 2020 sehingga 31 Disember 2021. Pengecualian ini dihadkan bagi pelupusan tiga unit rumah kediaman sahaja untuk setiap individu.

61. Selain itu, had pembiayaan bagi pinjaman rumah ketiga dan seterusnya bernilai RM600 ribu ke atas tidak lagi tertakluk kepada 70% daripada nilai rumah, semasa tempoh program Kempen Pemilihan Rumah, tertakluk kepada pengurusan risiko dalaman institusi kewangan.

62. Selain itu, bagi menggalakkan pertumbuhan industri automotif negara, Kerajaan bersetuju memberi pengecualian cukai jualan sebanyak 100 peratus ke atas penjualan kereta penumpang pemasangan tempatan, dan 50 peratus bagi kereta penumpang yang diimport bagi tempoh mulai 15 Jun 2020 hingga 31 Disember 2020.

63. Saya mengambil maklum rata-rata rakyat masih berharap perkhidmatan Kerajaan dapat beroperasi di luar waktu pejabat untuk memudahkan urusan dengan agensi-agensi kerajaan. Sehubungan itu, Kerajaan bersetuju untuk melanjutkan dan menyeragamkan waktu operasi di Pusat Transformasi Bandar atau UTC di seluruh negara berkuatkuasa 1 Julai 2020.

64. Untuk menarik syarikat luar negara memindahkan lokasi perniagaan mereka ke Malaysia yang pastinya akan meningkatkan nilai pelaburan dan menyediakan lebih banyak peluang pekerjaan kepasa rakyat, Kerajaan bersetuju untuk memberi galakan cukai seperti berikut:

Pertama: Kadar cukai 0% selama 10 tahun bagi pelaburan baharu dalam sektor pengilangan dengan pelaburan dalam harta tetap antara RM300 juta hingga RM500 juta; dan

Kedua: Kadar cukai 0% selama 15 tahun bagi pelaburan baharu dalam sektor pengilangan dengan pelaburan dalam harta tetap melebihi RM500 juta ke atas.

65. Galakan ini diberikan sekiranya syarikat memindahkan lokasi dan memulakan operasi dalam tempoh 1 tahun dari tarikh kelulusan dan amaun pelaburan yang terlibat mesti dibuat dalam tempoh 3 tahun.

66. Manakala bagi syarikat sedia ada di Malaysia yang memindahkan fasiliti pengilangan luar negara ke Malaysia, mereka layak mendapat galakan elaun cukai pelaburan sebanyak 100% bagi tempoh 5 tahun. Kedua-dua insentif ini berkuat kuasa bagi permohonan yang diterima dari 1 Julai 2020 sehingga 31 Disember 2021.

68. Seterusnya, bagi membantu syarikat untuk menaiktaraf teknologi, menembusi pasaran global melalui penyumberan luar atau outsourcing dan meningkatkan nilai eksport, Kerajaan bersetuju Dana Strategik Pelaburan Tempatan diberikan untuk pusingan kedua bagi projek dan syarikat yang sebelum ini telahpun layak menerima kemudahan tersebut.

69. Project Acceleration and Coordination Unit (PACU) akan ditubuhkan untuk mempercepatkan pelaksanaan serta penyelarasan projek pelaburan yang diluluskan. Selain itu, kelulusan lesen pembuatan juga akan dipercepatkan dalam masa dua hari bekerja untuk industri yang tidak sensitif.

70. Sektor pelancongan adalah antara sektor yang terjejas teruk akibat wabak COVID-19. Untuk mengaktifkan semula kegiatan industri pelancongan, beberapa langkah cukai akan dilaksanakan:

Pertama: Perniagaan di bawah industri pelancongan seperti agensi pelancongan, pengusaha hotel dan syarikat penerbangan yang telah diberikan penangguhan bayaran ansuran ke atas anggaran cukai yang kena dibayar bagi tempoh 1 April 2020 hingga 30 September 2020 akan dilanjutkan tempoh penangguhan selama 3 bulan lagi mulai 1 Oktober 2020 hingga 31 Disember 2020;

Ketiga: Pengecualian cukai perkhidmatan ke atas perkhidmatan penginapan yang disediakan oleh pengendali premis penginapan dilanjutkan mulai 1 September 2020 hingga 30 Jun 2021; dan

Keempat: Pelepasan cukai pendapatan individu sehingga RM1,000 yang telah diberikan ke atas perbelanjaan melancong dalam negara dilanjutkan sehingga 31 Disember 2021.

71. Bercakap mengenai industri kreatif, hiburan dan acara, saya juga mendengar keluhan daripada karyawan, pengarah filem, krew produksi dan pengurus acara. Sehubungan itu, beberapa program dan kemudahan kewangan untuk menjana semula industri kreatif negara yang berjumlah sebanyak RM225 juta akan dilaksanakan melalui kerjasama antara MyCreative Ventures, MDEC dan pihak swasta.

72. Bagi industri pertanian dan makanan, kemudahan pinjaman Dana Agrofood sebanyak RM350 juta akan diperuntukkan untuk memastikan kelangsungan pengusaha pertanian dan komoditi dalam sektor ini. Selain itu, Kerajaan juga akan memperkasakan peningkatan mobiliti tenaga kerja pertanian melalui insentif yang diberikan kepada syarikat perintis untuk melatih dan mengajar tenaga kerja untuk menceburi bidang pertanian dan perladangan. Selain itu, pengusaha pertanian bandar juga akan diberi bantuan bernilai RM500 seorang dan RM50,000 untuk setiap komuniti.

73. Bagi mendorong sektor komoditi, Kerajaan bersetuju memberi pengecualian 100 peratus duti eksport ke atas minyak sawit mentah, minyak isirong sawit mentah dan minyak isirong sawit yang diproses mulai 1 Julai 2020 hingga 31 Disember 2020.

74. Sebagai komitmen Kerajaan untuk mengurangkan impak perundangan COVID-19, Kerajaan bersetuju untuk menggubal Rang Undang-Undang COVID-19 (Langkah Sementara). Rang Undang-Undang ini merupakan pelepasan sementara atau temporary relief daripada tanggungjawab perjanjian bagi suatu tempoh yang ditetapkan. Kerajaan berharap dengan adanya Akta baharu ini, kelangsungan hidup rakyat Malaysia umumnya dapat diteruskan. InshaAllah, Kerajaan akan membentangkan RUU ini pada sesi Parlimen bulan Julai nanti.

75. Saya ingin memberikan beberapa contoh mudah bagaimana PENJANA dapat memberi manfaat kepada anda sekalian. Misalnya, Kak Radziah pengusaha taska di bawah pakej PRIHATIN telah mandapat manfaat daripada subsidi upah dan sebagai seorang usahawan mikro telah menerima Geran Khas Prihatin sebanyak RM3,000. Di bawah PENJANA, Kak Radziah sekarang dapat menikmati pelanjutan subsidi upah untuk 3 bulan lagi. Di samping itu, dengan pembukaan semula taska selepas PKP, Kak Radziah juga sekarang layak menerima bantuan taska sebanyak RM5,000 dan juga insentif kursus asuhan sebanyak RM900 bagi setiap pekerjanya.

76. Satu lagi contoh ialah Datuk Lim. Di bawah PRIHATIN, Datuk Lim mendapat manfaat daripada moratorium pinjaman bank yang membantu kelangsungan aliran tunai perniagaannya. Selain itu, perniagaan Datuk Lim di bawah PRIHATIN juga dikecualikan levi HRDF. Ekoran pengecualian cukai untuk pembelian rumah dan kereta di bawah PENJANA, Datuk Lim sekarang berminat untuk membeli pangsapuri dan kereta untuk anak dewasanya. Di samping itu, bagi menyokong mengurus perniagaannya dari rumah, Datuk Lim menikmati internet percuma bagi membuat persidangan video dan dapat pengecualian cukai pendapatan untuk pembelian laptop baharunya.

77. Sejak penularan wabak COVID-19, Kerajaan telah menerima sumbangan dalam bentuk wang tunai dan peralatan perubatan melalui tabung derma yang uruskan oleh Agensi Pengurusan Bencana Negara (NADMA) dan Kementerian Kesihatan Malaysia. Sehingga kini, Kerajaan terus menerima permintaan daripada rakyat dan perniagaan yang ingin menyumbang kepada usaha untuk membina semula ekonomi negara.

78. Sehubungan itu, Kerajaan akan menerbitkan Sukuk Prihatin bernilai RM500 juta bagi memenuhi permintaan tersebut yang akan dilaksanakan pada suku ketiga tahun ini. Dengan bertemakan “Daripada Rakyat, Kepada Rakyat”, dana yang terkumpul ini akan disalurkan untuk membantu pembiayaan perniagaan perusahaan mikro terutamanya usahawan wanita, penambahbaikan liputan internet jalur lebar di sekolah terutamanya di kawasan luar bandar dan geran penyelidikan penyakit berjangkit. Program ini terbuka kepada orang ramai dan syarikat.

79. Dengan sejumlah 40 inisiatif yang telah saya umumkan tadi, saya berharap semua pihak termasuk sektor swasta dan orang ramai dapat memberikan kerjasama dan memainkan peranan sebaiknya. Saya yakin segala usaha memulih dan merangsang ekonomi yang saya umumkan pada hari ini akan meningkatkan semula keyakinan pelabur, peniaga dan rakyat seluruhnya untuk bersama-sama menjana ekonomi negara.

80. Saya juga ingin memaklumkan sekali lagi, semua Pakej Rangsangan Ekonomi, termasuk langkah-langkah di bawah PENJANA akan terus dipantau pelaksanaannya. Pasukan LAKSANA yang telah ditubuhkan di Kementerian Kewangan akan mempertingkatkan lagi pemantauan terhadap semua inisiatif yang dilaksanakan oleh kerajaan.

81. Barisan Jemaah Menteri juga akan bekerja keras untuk memberi khidmat yang terbaik buat anda semua. Saya berharap, usaha Kerajaan ini dapat terus memberi manfaat kepada rakyat. Contohnya seperti Encik Sugu dan Puan Pavithra yang viral di media sosial bulan lepas. Mudah-mudahan mereka dapat meningkatkan kemahiran dan membuka kedai makan pada satu hari nanti. Bolehlah kita merasa ayam varuval mereka.

82. Akhir kata, saya berdoa agar dapat dikawal sebaiknya. Sesuatu yang tidak pernah kita jangkakan akan berlaku, namun itulah kuasa dan perancangan Allah. Sepertimana firman Allah s.w.t. dalam surah Ali-Imran ayat 54:

83. Buat seluruh rakyat Malaysia, marilah bersama-sama saya dan barisan Jemaah Menteri saya untuk memastikan negara kita terus maju dan gemilang.


Mulai esok, boleh ‘walk-in’ ke PPV dapatkan dos penggalak

MELAKA 28 Jan – Bermula esok, individu berusia 18 tahun boleh datang secara terus (walk in) ke semua Pusat Pemberian Vaksin (PPV) seluruh negara untuk mendapatkan vaksinasi dos penggalak.

Menteri Kesihatan Khairy Jamaluddin berkata, orang ramai diminta menghubungi PPV atau klinik swasta terlibat terlebih dahulu bagi menentukan masa yang sesuai sebelum datang mendapatkan dos penggalak.

“Jenis vaksin yang diberikan terhad kepada bekalan yang ada di setiap PPV. Individu yang ‘walk in’ dimohon agar mempunyai sijil vaksinasi yang lengkap dan MySejahtera bagi melancarkan proses vaksinasi.

“Untuk individu yang tidak mempunyai sijil vaksinasi digital kerana tidak mempunyai telefon pintar, sila bawa bersama kad vaksinasi fizikal ke PPV,,” katanya dalam satu kenyataan, hari ini.

Mengulas lanjut, Khairy berkata, berikutan pergerakan rakyat dalam negara kini semakin meningkat khususnya di musim perayaan, Kementerian Kesihatan Malaysia (KKM) menggalakkan orang ramai mendapatkan dos penggalak dengan segera.

Menurutnya, ia bagi melindungi diri, keluarga dan komuniti, terutamanya warga emas, individu dengan komorbiditi, ibu mengandung, anak-anak kecil dan mereka yang tidak layak divaksinasi kerana masalah kesihatan.

“KKM akan mempertingkatkan lagi kapasiti dan kadar pemberian dos penggalak bagi memastikan lebih ramai penduduk di Malaysia mendapat perlindungan imuniti yang optimum berikutan trend peningkatan kes dan kluster COVID-19 sejak kebelakangan ini,” katanya.


Sukan Komanwel: Aaron kembali jalani latihan

KUALA LUMPUR, 22 Julai – Perkhabaran positif buat kem badminton negara ke Sukan Komanwel Birmingham 2022 apabila pemain badminton beregu lelaki negara, Aaron Chia dilihat kembali menjalani latihan seperti sedia kala.

Aaron, sebelum ini dijangkiti COVID-19, mula menjalani latihan bersama pasangannya Soh Wooi Yik, sekali gus menyuntik semangat kem badminton negara dalam usaha mencapai sasaran dua pingat emas ditetapkan Majlis Olimpik Malaysia (MOM) di temasya berprestij itu.

Pengarah Kejurulatihan Beregu Persatuan Badminton Malaysia (BAM) Rexy Mainaky berkata perkembangan terkini itu memberikan kelegaan buatnya dalam merangka persiapan terakhir buat gandingan Aaron-Wooi Yik sebelum berlepas ke Birmingham.

“Di atas gelanggang saya lihat dia cukup konsisten. Memang ada sedikit gangguan dari segi pergerakannya namun saya lihat pagi tadi keadaan itu kembali normal,” katanya kepada pemberita semasa sesi latihan skuad negara di Akademi Badminton Malaysia (ABM) hari ini.


Kerajaan Negeri Melaka sumbang lembu korban untuk setiap DUN

BUKIT PALAH 23 Jun – Kerajaan Negeri Melaka akan menyumbangkan seekor lembu untuk setiap Dewan Undangan Negeri (DUN) sempena Hari Raya Korban.

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, kesemua lembu itu akan diberikan kepada Ahli Dewan Undangan Negeri (Adun) beragama Islam dan bagi Adun bukan Islam, sumbangan lembu korban itu akan diserahkan kepada penyelaras.

Beliau berkata demikian pada sidang media selepas Majlis Pelancaran Program Minggu Dakwah (MINDA), Melestarikan Dakwah Insani, Membangun Ummah Madani di Auditorium Masjid Al Azim, di sini, hari ini.


100 pelajar Politeknik Merlimau terima manfaat program MySaveFood – KPDN

MERLIMAU 13 April – Seramai 100 pelajar Politeknik Merlimau Melaka (PMM) menerima manfaat daripada Program MySaveFood yang diperkenal Kementerian Perdagangan Dalam Negeri dan Kos Sara Hidup (KPDN).

Menerusi program itu, sebanyak 300 pek makanan yang menggunakan teknologi retort atau penstrilan hasil sumbangan KPDN dan Hotel Le Meridean Putrajaya telah disumbangkan kepada pelajar.

Penyampaian sumbangan tersebut telah disempurnakan Timbalan Menteri Perdagangan Dalam Negeri dan Kos Sara Hidup Senator Fuziah Salleh pada majlis yang diadakan di politeknik itu, semalam.

Hadir sama, Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin; Timbalan Exco Pembangunan Usahawan, Koperasi dan Hal Ehwal Pengguna negeri, Tuminah [email protected] Hashim dan Pengarah KPDN negeri dan Pengarah KPDN Melaka, Norena Jaafar.

KPDN dalam satu kenyataan memaklumkan program MySaveFood bertujuan mengelakkan pembaziran di bazar Ramadan dan inisiatif dengan kerjasama MARDI itu akan diperluas di seluruh Malaysia.

Difahamkan, kerja-kerja pengumpulan makanan termasuk proses mengasing dan menimbang untuk tujuan rekod akan dilaksanakan selepas waktu berbuka puasa oleh pihak Pertubuhan Pemuda GEMA Malaysia (GEMA).

Turut dimaklumkan, Sehingga 12 April 2023, sejumlah 19.84 tan makanan dapat diselamatkan daripada pembaziran melalui keterlibatan 1,227 orang sukarelawan dalam menjayakan program MySaveFood di 43 Bazar Ramadan terpilih seluruh negara.


DRB-HICOM labur RM32 bilion bangun Automotive High-Technology Valley – Ismail Sabri

KUALA LUMPUR, 19 Mac – Kerajaan hari ini mengumumkan pelaburan baharu sebanyak RM32 bilion oleh DRB-HICOM bagi membangunkan Automotive High-Technology Valley di Proton City, Tanjung Malim, Perak.

Perdana Menteri Datuk Seri Ismail Sabri Yaakob berkata pelaburan baharu itu bakal mewujudkan 370,000 peluang pekerjaan sepanjang fasa pembangunannya serta 161,000 sepanjang fasa ia operasi.

Sementara itu , katanya, sepanjang tahun 2021, syarikat berkaitan kerajaan (GLC) serta syarikat pelaburan berkaitan kerajaan (GLIC) mencatatkan prestasi yang semakin baik.

“Kumpulan Wang Simpanan Pekerja (KWSP) pula mengagihkan dividen sebanyak 6.1 peratus dan Lembaga Tabung Angkasa Tentera sebanyak 4.1 peratus. Kedua-dua dividen ini adalah yang tertinggi sejak tahun 2018,” katanya ketika sesi penggulungan naib presiden UMNO sempena Perhimpunan Agung UMNO 2021, di sini, hari ini. – BERNAMA


JPJ siasat lori rempuh beberapa kenderaan di JB – Woodlands – Wee

KUALA LUMPUR, 7 Julai – Jabatan Pengangkutan Jalan (JPJ) akan segera menjalankan siasatan berhubung video tular sebuah lori melanggar beberapa kenderaan lain di Johor Bahru-Woodlands pagi tadi.

Menteri Pengangkutan Datuk Seri Dr Wee Ka Siong berkata JPJ akan menjalankan siasatan mengikut Tata Amalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) berhubung insiden tersebut yang tular dalam media sosial.

Beliau berkata tindakan tegas akan dikenakan terhadap pemandu lori atau syarikat terbabit jika didapati gagal mematuhi peraturan yang ditetapkan setelah JPJ melengkapkan audit ICOP.

“Ini termasuklah seperti menggantung lesen GDL pemandu lori, menggantung permit syarikat atau lain-lain hukuman yang termaktub dalam Akta Pengangkutan Jalan 1987 (Akta 333).

“Sementara itu, pihak Polis Diraja Malaysia akan membuat ujian saringan air kencing terhadap pemandu lori berkenaan,” katanya dalam hantaran di laman Facebook rasminya hari ini.

Wee berkata Institut Penyelidikan Keselamatan Jalan Raya Malaysia (MIROS) pula akan menyiasat dari aspek teknikal untuk mencari punca kemalangan itu berlaku.

“Orang ramai yang berada di tempat kejadian semasa kemalangan tersebut berlaku diminta menyerahkan bukti-bukti seperti rakaman video jika ada bagi membantu siasatan.


Nyamuk berwolbachia bantu kawal denggi


Cicak ekor monyet, ‘Godzilla’ jadi tarikan

AYER KEROH 27 Ogos – Cicak ekor monyet atau Monkey-Tailed Skink dan cicak yang menyerupai Godzilla (Indonesian Sailfin Lizard) menjadi antara tarikan di Taman Rama-Rama dan Reptilia Ayer Keroh.

Pengurus Taman Rama-Rama dan Reptilia Melaka, Qurratu Ain Rohaminordin berkata, dua spesies itu merupakan antara spesies yang unik dan jarang dilihat dan ia boleh disaksikan sempena Hari Cicak Sedunia bermula 19 Ogos hingga 18 September depan.

Katanya, cicak ekor monyet merupakan antara spesies cicak yang paling unik memandangkan ia akan bertelur dan kemudiannya menyimpan telur itu di dalam badan sebelum mengeluarkan anak sama seperti beranak.

“Istimewanya, ketika bunting, ia mempunyai sifat seakan manusia iaitu tempoh buntingnya selama sembilan bulan dan anak yang dilahirkan juga bersaiz lebih kurang seperti bayi manusia.

“Bagi Indonesian Sailfin Lizard pula, ia unik kerana mempunyai fizikal seakan dinosaur dan nama saintifiknya Hydrosaurus spp. juga seakan-akan nama haiwan purba itu,” katanya pada sidang media di Taman Rama-Rama dan Reptilia Ayer Keroh, di sini, hari ini.

“Boleh dikatakan di Malaysia, inilah satu-satunya taman yang mempunyai spesies ini kerana harganya yang mahal boleh mencecah RM20,000 hingga RM25,000 seekor selain ia juga merupakan haiwan yang dilindungi di bawah Akta Jabatan Perlindungan Hidupan Liar dan Taman Negara Semenanjung Malaysia (Perhilitan).

Tambah Qurratu Ain, selain boleh menyaksikan keluarga cicak dengan lebih dekat, pihaknya turut membawakan beberapa aktiviti kepada pengunjung yang datang ke taman itu.

Antara aktiviti yang disediakan ialah seperti ‘word search’, puzzle dan ‘fear factor’ yang mana pengunjung yang menyertai aktiviti itu boleh mengumpulkan ‘button badge’ istimewa sempena Hari Cicak Sedunia.